**РЕПУБЛИКА СРПСКА**

**ВЛАДА Е**

**ПРИЈЕДЛОГ**

**СТРАТЕГИЈА**

**РАЗВОЈА ПРЕДУЗЕТНИШТВА ЖЕНА**

**РЕПУБЛИКЕ СРПСКЕ ЗА ПЕРИОД 2019–2023. ГОДИНЕ**

**Бања Лука, јун 2019. године**

С А Д Р Ж А Ј

[УВОД 3](#_Toc12355739)

[ОПШТИ СТАТИСТИЧКИ ПОКАЗАТЕЉИ ЗА ЖЕНЕ И МУШКАРЦЕ 5](#_Toc12355740)

[ПОСЛОВНА СТАТИСТИКА ПРЕДУЗЕТНИШТВА ЖЕНА РЕПУБЛИКЕ СРПСКЕ 7](#_Toc12355741)

[РАНИЈЕ АКТИВНОСТИ У ОБЛАСТИ ПРЕДУЗЕТНИШТВА ЖЕНА У РЕПУБЛИЦИ СРПСКОЈ 12](#_Toc12355742)

[ПРЕДУЗЕТНИШТВО ЖЕНА У ЗЕМЉАМА ОКРУЖЕЊА И ЕВРОПСКОЈ УНИЈИ 14](#_Toc12355743)

[ЗАНАТИ И ДОМАЋА РАДИНОСТ КАО ЈЕДАН ОД ВИДОВА ПРЕДУЗЕТНИШТВА ЖЕНА....................................................................................................................................................16](#_Toc12355744)

[SWOT АНАЛИЗA 18](#_Toc12355745)

[СТРАТЕШКИ ЦИЉЕВИ И ВИЗИЈА РАЗВОЈА ПРЕДУЗЕТНИШТВА ЖЕНА 19](#_Toc12355746)

[ВИЗИЈА РАЗВОЈА ПРЕДУЗЕТНИШТВА ЖЕНА У РЕПУБЛИЦИ СРПСКОЈ 20](#_Toc12355747)

[СТРАТЕШКИ ЦИЉЕВИ РАЗВОЈА ПРЕДУЗЕТНИШТВА ЖЕНА У РЕПУБЛИЦИ СРПСКОЈ..............................................................................................................................................20](#_Toc12355748)

[СТРАТЕШКИ ЦИЉ 1: ЈАЧАТИ КОНКУРЕНТНОСТ ПОСЛОВНИХ СУБЈЕКАТА КОЈЕ ПОКРЕЋУ И ВОДЕ ПРЕДУЗЕТНИЦЕ 21](#_Toc12355749)

[СТРАТЕШКИ ЦИЉ 2: УНАПРИЈЕДИТИ ДОСТУПНОСТ И ПРИВЛАЧНОСТ ПРЕДУЗЕТНИШТВА И ПОСЛОВАЊА ЗА ЖЕНЕ 26](#_Toc12355750)

[СТРАТЕШКИ ЦИЉ 3: ДОДАТНО ПОДРЖАТИ СПЕЦИФИЧНЕ ОБЛАСТИ 30](#_Toc12355751)

[ПРЕДУЗЕТНИШТВА ЖЕНА 30](#_Toc12355752)

[ОЧЕКИВАНИ ЕФЕКТИ СТРАТЕГИЈЕ 33](#_Toc12355753)

[ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА СТРАТЕГИЈЕ.......................................................................................................................................34](#_Toc12355754)

[СПРОВОЂЕЊЕ СТРАТЕГИЈЕ РАЗВОЈА ПРЕДУЗЕТНИШТВА ЖЕНА ЗА ПЕРИОД 2019–2023. ГОДИНЕ 35](#_Toc12355755)

[АКЦИОНИ ПЛАН СПРОВОЂЕЊА СТРАТЕГИЈЕ РАЗВОЈА ПРЕДУЗЕТНИШТВА ЖЕНА РЕПУБЛИКЕ СРПСКЕ ЗА ПЕРИОД 2019–2023. ГОДИНЕ 36](#_Toc12355756)

[Листа коришћених скраћеница 43](#_Toc12355757)

# УВОД

Стратегијом развоја малих и средњих предузећа Републике Српске за период 2016–2020. године планирано је доношење Стратегије развоја предузетништва жена Републике Српске за период 2019–2023. године (у даљем тексту: Стратегија). Потреба за доношењем оваквог документа указала се због чињенице да жене заузимају значајно мјесто у привреди, али да и даље постоје одређене препреке или предрасуде када су у питању жене које су власнице привредног субјекта или жене које управљају привредним субјектом. Значај доношења оваквог документа препознале су и институције, али и предузетнице, у циљу да се посебном политиком олакша и унаприједи њихов рад и пословање.

Статистички показатељи указују на чињеницу да је скоро једна трећина привредних субјеката у власништву жена, а то је у односу на земље окружења веома добар показатељ.

Улога жене предузетнице у економији је добила на важности.

Промјене су настале демократизацијом друштва, примјеном принципа равноправности полова, образовањем жена и уопште мијењањем свијести о улози жене у модерном друштву и њеној доказаној успјешности да паралелно буде и мајка и супруга и пословна жена. Креативност жена, њихова стручна знања и вјештине које су потребне у пословању веома су важне у схватању значаја постојања предузетница. Ипак, жене и даље немају исти приступ финансијама, едукацији и информацијама као мушкарци. Традиционални начин евидентирања имовине на мушкарце чест је проблем у добијању кредита и пословању. Статистике показују да расте број високообразованих жена, али и жена обучених и спремних за преузимање ризика и покретање пословања.

Разлози за наведено су и у чињеницама да се предузетнице брже прилагођавају промјенама, примају савјете, раде тимски и боље разумију свој тим и своје запослене. Приватне и пословне обавезе жене се преплићу, па је самим тим њена улога у пословном свијету и успјех сигурно већи изазов у односу на мушкарце. Због тога је потребно за жене креирати политике које ће им омогућити лакше и боље пословање, утврдити програме за ефикасну идентификацију и рјешавање њихових проблема. Тако се стварају услови за укључивање предузетништва жена у остале политике, као и финансијску подршку, едукацију, промоцију, те подршку удруживању и умрежавању жена. Посебну пажњу треба посветити секторима у којима послује и ради значајан број жена, као што је текстилна и кожарска производња, пољопривреда и занатство, као и друге дјелатности. Реализацијом овог стратешког документа неопходно је то обезбиједити, а остварење циљева и програма треба да олакша и унаприједи пословање предузетница, те да побољша њихову улогу и значај у друштву.

Носилац израде овог документа је Министарство привреде и предузетништва (у даљем тексту: Министарство) као ресорно надлежно министарство за предузетништво жена у Републици Српској. У овој области је у претходним документима и активностима исказана јасна опредијељеност давању подршке предузетницама, а облик подршке биће систематично дефинисан кроз овај нови стратешки документ, са циљем промјене свијести о значају предузетништва жена у нашој привреди уз обезбјеђење конкретне подршке за предузетнице.

Поред Министарства, веома је важна подршка коју овој области даје Привредна комора Републике Српске (у даљем тексту: Комора) и њене подручне привредне коморе као заступници интереса свих предузетника, па и предузетница. У Подручној привредној комори Бања Лука формиран је први Савјет за женско предузетништво за подручје Бање Луке у 2010. години, потом је у 2014. години формиран Савјет за женско предузетништво Привредне коморе Републике Српске, као и савјети за развој женског предузетништва у подручним коморама Бијељина, Источно Сарајево, Требиње и Добој. Чланице Савјета су жене предузетнице, руководиоци предузећа и представнице институција које у свом програму имају пројекте намијењене развоју женског предузетништва. Савјети су у коморском систему основани са циљем унапређивања заступљености и статуса жена у области предузетништва, предлагања законских рјешења и мјера, повезивања предузетница, обезбјеђивања потребних информација, развоја пројеката, предлагања стручног образовања, промоције женског предузетништва, учешће на конференцијама, сајмовима, привредним мисијама, умрежавања предузетница и примјене принципа равноправности полова.

Једна од надлежности Републичке агенције за развој малих и средњих предузећа (у даљем тексту: Агенција) јесте и подршка предузетништву жена. Агенција је у претходном периоду такође реализовала низ активности едукације и промоције предузетница, као и обраду статистичких показатеља Пореске управе Републике Српске, који се односе на предузетништво жена, који се прате од 2016. године, а што ће свакако постати пракса у будућности.

У развоју предузетништва жена посебно је важна улога Гендер центра Републике Српске као институције која је надлежна не само за равноправност жене у друштву већ и равноправност предузетница. Постојањем и активностима овог центра мијењају се традиционални ставови о улози и положају жене у друштву.

Представнице поменутих институција и организација заједнички са Министарством су припремале Стратегију, с тим да је и самим предузетницама било омогућено да дају свој допринос у изради Стратегије и то кроз сет радионица на којима су предузетнице биле у могућности да предложе циљеве и активности чија реализација ће олакшати и унаприједити њихов рад и пословање.

У фази припреме, документ je подржао пројекат ЕУ Пролокал (EU ProLocal), који спроводи GIZ – Њемачко друштво за међународну сарадњу, у оквиру заједничког програма Европске уније и Владе Њемачке за локалну самоуправу и економски развој у БиХ. Подршку у виду модерације радионица и помоћи при креирању документа пружио је и тим Агенције „Еда“ из Бање Луке.

# ОПШТИ СТАТИСТИЧКИ ПОКАЗАТЕЉИ ЗА ЖЕНЕ И МУШКАРЦЕ

Законодавство Републике Српске не прави разлику између послодаваца према полу, те су сви закони и политике засноване на равноправности полова, односно једнаким условима за мушкарце и жене који желе пословати у Републици Српској. Разлике у приступу се некад јављају у пракси због одређених традиционалних размишљања о улози и способностима жене у друштву и пословању. Показатеље о одређеним разликама између жена и мушкараца прати Републички завод за статистику и објављује у публикацији „Жене и мушкарци у Републици Српској“.

У 2017. години објављено је девето издање ове публикације из које издвајамо најзначајније чињенице[[1]](#footnote-1) о учешћу жена и мушкараца у оним сферама за које се воде евиденције или врше статистичка истраживања:

* Жене чине 51,2% укупног становништва, док је њихов просјечан животни вијек 80,1 година, а код мушкараца 74,4 године. Од укупног броја жена у доби од 15 и више година – 56% су удате жене, 21% жена се није удавало, а 25,4% жена није рађало дјецу. Од укупног броја мушкараца у доби од 15 и више година – 58,7% је ожењено, а 33% неожењено. Просјечна старост жена при закључењу брака је 28,3 године.
* О питању запослености – у **здравству** жене имају доминантну улогу, са учешћем од 77,6% у укупно запосленим у јавним установама и 78,8% у укупно запосленим у приватним установама. Ипак, од укупног броја запослених жена у јавним установама, највећи број се односи на медицинске сестре са учешћем од 51,5%, те докторке са 21,8%. Од укупног броја љекара у свим здравственим установама – 62,7% су жене. Када се посматрају болести жена, као и мушкараца, најчешће болести од којих умиру су болести срца.
* За област **образовања** у Републици Српској, подаци показују да од укупног броја жена у доби од десет и више година, неписмено је 5,5% жена, док је неписмених мушкараца 1%. По степену образовања, највећи број жена у доби од 15 и више година или њих 43,9% има средњу школу, 22,6% основну школу, а чак 9,5% жена у доби од 15 и више година од укупног броја нема образовање. Од укупног броја магистара наука, мастера и специјалиста 53,6% су жене, а 42,6% од укупног броја доктора наука су жене. У образовним установама жене чине 98,1% васпитача у предшколским установама, 70,3% наставног особља у основним школама, 62,8% наставног особља у средњим школама и 43,1% особља на високошколским установама. Иако жене чине 65% укупног наставног особља у свим образовним институцијама, управљачку структуру у образовним институцијама, осим предшколских, чине доминантно мушкарци. Од укупног броја уписаних студената у школској 2016/2017, њих 56,6% су жене. Студенткиње су мање заступљене у природним наукама, математици и информатици и инжењерству, те производним технологијама и грађевинарству.
* Према резултатима пописа становништва, 30,4% жена у доби од десет година и више компјутерски је писмено, док je компјутерска писменост нешто боља код мушкараца.
* Самозапослене жене чине 24,2% укупне структуре **запослених** жена, а чак 11,3% жена спада у групу неплаћених помажућих чланова. Код мушкараца је 30,4% самозапослених, а само 2,8% мушкараца спада у групу неплаћених помажућих чланова. Жене су доминантно запослене у услужним дјелатностима, са 53,6% учешћа, затим 30,9% у пољопривредним дјелатностима, док је само 15,4% жена запослено у непољопривредним дјелатностима. Код мушкараца је учешће уједначеније, а чак 34,2% мушкараца ради у непољопривредним дјелатностима. Учешће мушкараца у укупном броју запослених у пословним субјектима у 2016. години је 56,6%.
* Мушкарци су у већем броју корисници **пензија**,a стопа сиромаштва је већа код домаћинстава гдје је жена носилац домаћинства и износи 18,6% у односу на 12,1% за домаћинства у којима је мушкарац носилац домаћинства.

***Гендер структура у органима власти***

Када посматрамо гендер структуру у властима на републичком и локалном нивоу мушкарци су доминантни као градоначелници и начелници са 92,1%, те одборници са 88,6%.

Након спроведених избора 2018. године, први пут у Републици Српској предсједница Републике је жена. Жене чине 24,1% народних посланика, док у Вијећу народа Републике Српске жене чине 17,9% делегата, с тим да је жена предсједавајућа у тој институцији. У Влади Републике Српске укупно шест министарстава воде жене или 37,5% укупног броја министарстава, што је веома позитивно. Жене чине 58,7% запослених у државној управи. На мјестима помоћника министра, секретара, замјеника и помоћника у управним организацијама је 40,2% жена, као и инспектора и интерних ревизора жена, којих је 42,1%. Кад се посматрају виши стручни сарадници и сарадници, учешће жена је 60,6% у укупном броју.

У судству Републике Српске, Врховни суд води жена, као и три од пет привредних судова. Синдикат Републике Српске води жена, а предсједници гранских синдиката углавном мушкарци.

# ПОСЛОВНА СТАТИСТИКА ПРЕДУЗЕТНИШТВА ЖЕНА РЕПУБЛИКЕ СРПСКЕ

Показатељи о пословању привредних субјеката у Републици Српској у власништву или сувласништву жена практично се нису обрађивали до 2016. године, осим о питању власништва и учешћа жена у укупној запослености у Годишњем извјештају за област малих и средњих предузећа у Републици Српској. Овај извјештај заједно припремају Министарство и Агенција у сарадњи са осталим институцијама у Републици Српској. Одређене податке има и Привредна комора Републике Српске, међутим, већина апликација и регистара институција које прате пословање привредних субјеката нема могућност да издвоји податке само о субјектима који су у власништву жена. Агенција је обрадила податке Пореске управе Републике Српске и АПИФ-а за 2017. годину.

Основни критеријум који је коришћен за разврставање привредних субјеката је власништво и сувласништво над привредним субјектима. На основу ових критеријума, жене су власнице 10.988 субјеката у Републици Српској или 27,3% свих привредних субјеката у Републици Српској и сувласнице 761 субјекта или 1,9% свих субјеката. Дакле, у власништву и сувласништву жена је укупно 29,1% привредних субјеката Републике Српске или једна трећина, што их чини послодавцима који завређују пажњу и подршку за даљи раст и развој.

***Структура привредних субјеката у Републици Српској (жене власнице и сувласнице)***

|  |  |  |  |  |  |  |  |
| --- | --- | --- | --- | --- | --- | --- | --- |
|  | Укупно | Власнице | Учешће  % | Сувласнице | Учешће  % | Власнице и сувласнице | Учешће % |
| Правна лица | **17.643** | **2.590** | **14,7** | **689** | **3,9** | **3.279** | **18,5** |
| Предузетници | **22.679** | **8.398** | **37** | **72** | **0,3** | **8.470** | **37,3** |
| Укупно | **40.322** | **10.988** | **27,3** | **761** | **1,9** | **11.749** | **29,1** |

*Извор: Пореска управа Републике Српске*

Ако се посматра правни облик, више је жена власница у занатско-предузетничкој дјелатности, док су сувласнице доминантније код правних лица.

Ипак, највећи број субјеката у власништву жена или 97,23% спада у категорију микро субјеката, односно оних који запошљавају до девет запослених лица. Код сувласница је мало другачија слика, јер се ради о породичним бизнисима код којих су муж и жена власници бизниса.

***Структура МСП и предузетника у 2017. години – жене власнице и сувласнице***

|  |  |  |  |  |  |  |
| --- | --- | --- | --- | --- | --- | --- |
| ВЛАСНИЦЕ | Правна лица | Учешће % | Предузетницe | Учешће % | Укупно правна лица  и предузетнице | Учешће % |
| Микро (до 9 запослених) | 2.354 | 90,89% | 8.330 | 99,19% | 10.684 | 97,23% |
| Мала (10–49 запослених) | 212 | 8,19% | 66 | 0,79% | 278 | 2,53% |
| Средња (50–249 запосл. | 22 | 0,85% | 1 | 0,01% | 23 | 0,21% |
| Велика | 2 | 0,07% | 1 | 0,01% | 3 | 0,03% |
| Укупно: | **2.590** | **100%** | **8.398** | **100%** | **10.988** | **100%** |
|  |  |  |  |  |  |  |
| СУВЛАСНИЦЕ | **Правна лица** | **Учешће %** | **Предузетници** | **Учешће %** | **Укупно правна лица**  **и предузетници** | **Учешће %** |
| Микро (до 9 запослених) | 527 | 76,71% | 67 | 93,06% | 594 | 78,26% |
| Мала (10–49 запослених) | 121 | 17,61% | 5 | 6,94% | 126 | 16,60% |
| Средња (50–249 запосл.) | 39 | 5,68% | 0 | 0% | 39 | 5,14% |
| Укупно: | **687** | **100%** | **72** | **100%** | **759** | **100%** |

*Извор: Пореска управа Републике Српске*

Поменута структура је повезана и са дјелатностима у којима послују жене, а то су најчешће услужне дјелатности као што је трговина, у којој послује 4.508 субјеката, угоститељство и хотелијерство гдје послује 1.609 субјеката, остале услужне дјелатности са 1.587 субјеката, прерађивачкој индустрији 946 субјеката, те стручне, научне и техничке дјелатности 837 субјеката. Оваква структура по дјелатностима важи за жене власнице, док је код малих и средњих предузећа и предузетника гдје су жене сувласнице нешто другачија структура по дјелатностима. Наиме, жене су сувласнице већином у дјелатностима трговине на велико и мало у којој послује 247 субјеката, у прерађивачкој 135 субјеката и у пољопривреди, шумарству и риболову гдје послује 97 субјекта.

***Структура МСП и предузетника по дјелатностима у 2017. години[[2]](#footnote-2)***

|  |  |
| --- | --- |
|  |  |

Привредни субјекти – правна лица који су у власништву жена најчешће имају облик друштва са ограниченом одговорношћу или 82,1%, док је 0,2% субјеката у власништву жена акционарска друштва (пет субјеката). Слично је и код сувласница чији субјекти су у највећој мјери друштва са ограниченом одговорношћу.

***Територијална заступљеност привредних субјеката по привредним подручјима Републике Српске[[3]](#footnote-3) за 2017. годину***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **ВЛАСНИЦЕ** | | | | **СУВЛАСНИЦЕ** | | | |
| **Подручја и припадајуће општине/градови** | **МСП** | **Преду-зетници** | **Укупно** | **Учешће %** | **МСП** | **Преду-зетници** | **Укупно** | **Учешће %** |
| **БАЊА ЛУКА**:  Бања Лука, Градишка, Језеро, Кнежево, Котор Варош, Лакташи, Мркоњић Град, Петровац, Прњавор, Рибник, Србац, Источни Дрвар, Купрес, Челинац, Шипово | 1.266 | 3.389 | 4.655 | 42,36% | 351 | 24 | 375 | 49,41% |
| **БИЈЕЉИНА**  Бијељина, Братунац, Власеница, Зворник, Лопаре, Милићи, Осмаци, Сребреница, Угљевик, Шековићи | 387 | 1.418 | 1.805 | 16,43% | 150 | 7 | 157 | 20,69% |
| **ДОБОЈ**  Вукосавље, Дервента, Добој, Модрича, Петрово, Брод, Теслић, Шамац, Пелагићево, Доњи Жабар, Станари | 301 | 1.304 | 1.605 | 14,61% | 79 | 13 | 92 | 12,12% |
| **ИСТОЧНО САРАЈЕВО**  Вишеград, Пале, Рогатица, Рудо, Соколац, Источна Илиџа, Источни Стари Град, Источно Ново Сарајево, Трново, Хан Пијесак | 265 | 701 | 966 | 8,79% | 41 | 13 | 54 | 7,11% |
| **ПРИЈЕДОР**  Козарска Дубица, Крупа на Уни, Нови Град, Приједор, Костајница, Оштра Лука | 236 | 1.019 | 1.255 | 11,42% | 33 | 11 | 44 | 5,80% |
| **ТРЕБИЊЕ:**  Берковићи, Билећа, Гацко, Љубиње, Невесиње, Источни Мостар, Требиње, Калиновик, Фоча, Чајниче, Ново Горажде. | 135 | 567 | 702 | 6,39% | 33 | 4 | 37 | 4,87% |
| **УКУПНО** | **2.590** | **8.398** | **10.988** | **100%** | **687** | **72** | **759** | **100%** |

*Извор: Пореска управа Републике Српске*

Просторним планом Републике Српске дефинисано је шест привредних подручја концентрисаних око шест градова Републике Српске са припадајућим општинама. Ако посматрамо распоред привредних субјеката, који су у власништву жена, видљиво је да највећи број ових субјеката регистровано и ради на подручју Бање Луке, а најмањи на подручју Источног Сарајева и Требиња. Привредни субјекти у сувласништву жена сконцентрисани су у највећој мјери на подручју Бање Луке и Бијељине (преко 70%).

Ако посматрамо појединачно по градовима и општинама највећи број предузетница послује у шест градова: Бања Лука (23,7%), Бијељина (8,6%), Приједор (6,5%), Добој (5,4%), Градишка (5,3%), Лакташи (3,7%) и Зворник (3,2%).

**Запосленост у привредним субјектима у 2017. години**

Привредни субјекти у власништву жена запошљавају 24.269 лица или 12.21% од укупног броја запослених у свим привредним субјектима, док субјекти у сувласништву жена запошљавају 8.653 лица или 4,3%. Највећи број запослених ради у микро субјектима у власништву жена или чак 69.79% лица, 21.55% ради у малим субјектима и 8.66% у средњим субјектима.

|  |  |  |  |  |  |  |  |
| --- | --- | --- | --- | --- | --- | --- | --- |
|  | Укупно | Власнице | Учешће  % | Сувласнице | Учешће  % | Власнице и сувласнице | Учешће % |
| Правна лица | 100.439 | 9.641 | 9,60 | 7.536 | 7,50 | 17.177 | 17,1 |
| Велика | 56.384 | 620 | 1,10 | 869 | 1,54 | 1.489 | 2,6 |
| Предузетници | 41.896 | 14.008 | 33,43 | 248 | 0,6 | 14.256 | 34 |
| Укупно | **198.719** | **24.269** | **12,21** | **8.653** | **4,3** | **32.922** | **16,.5** |

*Извор: Пореска управа Републике Српске*

**Број запослених у МСП по дјелатностима у 2017. години**

|  |  |
| --- | --- |
|  |  |

Највећи број запослених, код предузетница, ради у субјектима у услужним дјелатностима, односно трговини (36%), индустрији (15%), хотелијерству и угоститељству (14%) и стручним, научним и техничким дјелатностима (6%). Структура запослених код сувласница је другачија, те је највише запослених у индустрији (36%) и трговини (27%).

|  |  |
| --- | --- |
| **Број регистрованих и угашених МСП и предузетница у 2017. години[[4]](#footnote-4)** | |
|  |  |

**Показатељи успјешности пословања МСП у 2017. години**

Према подацима АПИФ-а, укупно 9.616 МСП је предало завршне рачуне за 2017. годину. Од наведеног броја, 1.511 МСП је у власништву жена или 15,71% МСП, а 517 МСП је у сувласништву жена или 5,38% МСП.

Према подацима АПИФ-а, МСП у власништву жена су у 2017. години остварила укупно 1.247.001.709 КМ, а то чини 6,78% свих пословних прихода у 2017. години. С друге стране, МСП у сувласништву жена су остварила укупно 942.277.135 КМ или 5,13% укупних пословних прихода остварених у 2016. години.

Даље, МСП у власништву жена су у 2017. години остварила 6,17% прихода од продаје учинака на иностраном тржишту, док су МСП у сувласништву жена остварила 8,12% од прихода од продаје учинака на иностраном тржишту.

МСП у којима су жене власници су у 2017. години остварила 8,54% од укупно остварене нето добити коју су остварила сва МСП у 2017. години, док су МСП у сувласништву остварила 8,10% од укупно остварене нето добити у 2017. години.

# РАНИЈЕ АКТИВНОСТИ У ОБЛАСТИ ПРЕДУЗЕТНИШТВА ЖЕНА У РЕПУБЛИЦИ СРПСКОЈ

Развој предузетништва жена је препознат као веома битан за укупан економски развој. Међутим, и даље постоје одређене предрасуде у пословању када су у питању жене. Предузетнице чешће оснивају и воде предузећа у областима које се сматрају „мање битним“ за економски раст и развој (малопродаја, услуге, образовање и друго) у односу на област производње и високих технологија. Предузетништво жена је битно и за улогу жене у друштву јер је жене морају ускладити породичне и пословне обавезе, имају одређене препреке при посједовању имовине и уговарању, као и приликом запошљавања и самозапошљавања. Имајући у виду наведено, у наставку је дат преглед значајних активности институционалне подршке овом виду предузетништва у Републици Српској, а које су спроведене у претходном периоду.

У 2012. години усвојен је Програм развоја женског предузетништва у Републици Српској, којим је омогућен олакшан приступ финансијама, подршка едукацији, обуци и удруживању жена предузетница у наредном периоду. Такође, тада надлежно министарство за предузетништво учествовало је у пројекту „Женско предузетништво – покретач запошљавања у Југоисточној Европи”, који је реализован у оквиру пројекта Центар за предузетничко учење Југоисточне Европе (SEECEL). Министарство и Привредна комора Републике Српске су у сарадњи са Подручном привредном комором Бања Лука, Републичком агенцијом за развој МСП и Гендер центром Владе Републике Српске уз подршку EU ProLocal програма и EBRD-a, организовали Прву конференцију женског предузетништва у Републици Српској. Конференција је одржана у Административном центру Владе Републике Српске у децембру 2017. године. На конференцији је учествовало више од 200 предузетница, представница институција, агенција, комора и међународних организација из Републике Српске, Федерације БиХ, Србије, Црне Горе, Хрватске и Словеније. На конференцији су одржана два панела „Правни оквир и институционална подршка женском предузетништву Републике Српске и региона“ и „Искуства жена предузетница у Републици Српској и региону“, те B2B сусрети на којима је одржано преко 350 састанака. У истој организацији одржана је и друга међународна конференција посвећена предузетништву жена. Конференција је одржана 2018. године у Привредној комори Републике Српске са преко 150 учесница из Републике Српске и окружења.

У Републици Српској су уз подршку ФИГАП програма и Гендер центра Републике Српске реализовани пројекти: „Подршка женском предузетништву у Републици Српској“ (тада надлежно Министарство), „Женско предузетништво и организовање у оквиру агробизниса“ и „Школа задругарства и улога задруга у развоју женског предузетништва и организовање у оквиру агробизниса“ (Министарство пољопривреде, шумарства и водопривреде), „Жене, ослонац развоја руралних средина“, „Мапирање предузетничких потенцијала удружења и жена у руралним заједницама у Републици Српској с посебним освртом на њихове образовне потребе“ (Агенције за пружање стручних услуга у пољопривреди), Оснаживање младих на селу путем едукације и родне сензибилизације (Министарство породице, омладине и спорта), Жене као носиоци развоја сеоског туризма (Министарство трговине и туризма – програм) и Економско оснаживање жена у руралним подручјима (Општина Лакташи).

Министарство пољопривреде, шумарства и водопривреде у сарадњи са Гендер центром Републике Српске уз финансијску подршку UN Women-a спроводи Пројекат „Формирање гендер тима и иницирање иновативне гендер акције за родно одговорно буџетирање на регионалном нивоу“.

У Републици Српској су у оквиру коморског система формирани савјети за женско предузетништво при подручним коморама и Савјет за женско предузетништво Привредне коморе Републике Српске, у циљу унапређивања заступљености и статуса жена у области предузетништва, предлагања законских рјешења и мјера, сарадње са другим институцијама у Републици Српској и Босни и Херцеговини, обезбјеђивања потребних информација, организовање програма стручног оспособљавања и професионалне обуке за предузетнице, промоција женског предузетништва, учешће на конференцијама, сајмовима, привредним мисијама, умрежавање предузетница, учешће у пројектима за развој женског предузетништва, као и примјена принципа равноправности полова. У оквиру манифестације Избор најуспјешнијих у привреди Републике Српске, једна од категорија је допринос развоју женског предузетништва. У протеклом периоду Савјет за женско предузетништво Подручне привредне коморе Бања Лука је у сарадњи са Гендер центром Републике Српске организовао више семинара о теми јачања женског предузетништва. У 2018. години одржане су двије радионице за предузетнице са више од 50 учесница на којима су предузетнице предлагале потребне активности за развој предузетништва жена.

Комора је заједно са Министарством, организацијом USAID и локалним заједницама реализовала три грант пројекта подршке МСП, на основу којег је суфинансирано увођење и цертификација стандарда квалитета, обуку радне снаге и активности наступа на страном тржишту. Кроз овај програм подржано је више од 100 привредних друштава а приликом додјеле ових средстава подршке додатно су се вредновани пројекти жена предузетница. Привредна комора редовно сарађује са Европском банком за обнову и развој (EBRD), односно програмом подршке МСП, а посебно линијом за развој предузетништва жена на пољу промоције програма, анимирања чланица, организације семинара и учешћа у програму пружања усуга у области квалитета, те информише о осталим могућностима и предностима које пружа овај програм. Комора је у оквиру Европске мреже предузетништва задужена да учествује у раду секторске групе за женско предузеништво ЕЕН мреже.

Aгенција, у складу са својим надлежностима, спроводи одређене активности чији је циљ да подстакне жене да се снажније укључе у економску активност, било да покрену властити посао, било да унаприједе пословање својих предузећа. Добијањем чланства у Европској мрежи предузетништва (ЕЕН), која представља највећу мрежу за пословну подршку у Европи, отворене су бројне могућности за подршку женском предузетништву у Републици Српској. Агенција је на челу конзорцијума Европске мреже предузетништва Републике Српске, а чланице овог конзорцијума су Привредна комора Републике Српске, Универзитети у Бањој Луци и Источном Сарајеву и Иновациони центар Бања Лука. У протеклом периоду Aгенција је управо у оквиру активности ЕЕН, организовала обуке из области пословног планирања за жене које желе покренути властиту пословну активност, али и постојеће предузетнице којима недостаје ова врста знања. Ријеч је o рaдиoницама о тeми „Teстирaњe пoслoвнe идeje прeдузeтникa – изрaдa пoслoвнoг плaнa“, које су одржане за пoстojeће и пoтeнциjaлне прeдузeтнице, у jулу 2016. гoдинe у Бањој Луци и априлу 2017. године у Билећи. Тoкoм ових рaдиoница прeдузeтницe су сe упoзнaлe сa прoцeсoм пoслoвнoг плaнирaњa, структурoм и сaдржajeм пoслoвнoг плaнa. За додатни подстицај, Агенција је новчано награђивала најбоље пословне планове. Ове обуке представљају континуирану активност Агенције и обуке ће се спроводити и у наредним годинама. Посредством ЕЕН, Агенција ради и на међународном повезивању предузетника кроз организацију пословних сусрета, креирању пословних профила, савјетовању и настоји да и кроз неке друге пројекте које спроводи снажније подржати женско предузетништво.

Агенција је, такође, један од партнера у пројекту „*Challenge to Change*“, који финансира шведска влада, а који подразумијева директну грантовску подршку предузећима и предузетницима са иновативним пројектима. Једна од циљних група у пројекту су управо жене предузетнице, чиме се жели подстаћи већа укљученост и мотивисаност жена за бављење пословном активности, а тиме и њихово економско оснаживање.

Крајем 2016. године, Министарство и Агенција су, уз финансијску подршку Европске банке за обнову и развој, покренули Предузетнички портал Републике Српске као јединствену онлајн платформу на овим просторима, која обједињује све релевантне информације за покретање, раст и развој предузећа. Нa пoртaлу сe, пoрeд свих инфoрмaциja о рaзвojу MСП нaлaзe и инфoрмaциje o жeнскoм прeдузeтништву. Информације су доступне на: <http://www.preduzetnickiportalsrpske.net/socijalno-preduzetnistvo/zene>

# ПРЕДУЗЕТНИШТВО ЖЕНА У ЗЕМЉАМА ОКРУЖЕЊА И ЕВРОПСКОЈ УНИЈИ

У Европској унији жене чине 52% становништва, те је 34,4% самозапослених и 30% од укупног броја предузетника почетника[[5]](#footnote-5). У 2012. години од 40,6 милиона активних предузетника у ЕУ-37 било је 29% жена (11,6 милиона). Највише предузетница[[6]](#footnote-6) има у Лихтенштајну 43%, затим у Латвији 40%, Литванији 40% и Луксембургу 39%. Најмањи број предузетница од укупног броја имају Турска 15%, Малта 18% и Ирска 20%. У земљама окружења највећи број предузетница имају Хрватска 37%, Црна Гора 29%, Словенија 29%, Србија 26% и Сјеверна Македонија 21%.

У земљама окружења предузетништво жена је подржано кроз одређене политике или посебне видове подршке. Тако су у Хрватској, Црној Гори и Сјеверној Македонији усвојене стратегије за ову област док је у другим земљама у развојним стратегијама, предузетништво жена обухваћено кроз стратешке циљеве. Такође, постоје мреже амбасадорки и менторки предузетништва жена гдје успјешне предузетнице промовишу предузетништво и помажу почетницама у пословању.

У **Србији** не постоји стратегија која се искључиво односи на развој предузетништва жена, али је подстицање и развој предузетништва жена садржано у стратегијама за развој предузетништва, запошљавања, родну равноправност и економско оснаживање жена. Када је у питању финансијска подршка, потребно је напоменути да Гаранцијски фонд Војводине има посебну линију за предузетнице и младе. Циљ Фонда је да олакша приступ финансијском тржишту и обезбиједи повољније услове кредитирања од оних које нуде банке. Фонд издаје гаранције банкама као средства обезбјеђења уредног враћања банкарских кредита. Од 2005. до 2016. године на име Подршке женском предузетништву додијељено је 239 гаранција у номиналном износу од 307.015.179,32 РСД, а ефекат је 890 нових радних мјеста.

Стратегијом развоја предузетништва жена у **Републици Хрватској** за период 2014–2020. године дефинисани су циљеви који се односе на побољшање усклађености и умрежености јавних политика, побољшање системске подршке предузетништву жена, увођење предузетништва жена у цјелокупну институционалну инфраструктуру и промоцију предузетништва жена. Министарство предузетништва и обрта, надлежно за женско предузетништво, одобрило је од 2010. до 2013. године финансијску подршку за предузетнице у износу од 145.791.285,82 HRK за 6.067 жена предузетница. У наредном периоду овај вид подршке ће се обезбјеђивати из ЕУ фондова. Хрватска банка за обнову и развој има програм кредитирања жена предузетница који има за циљ подстицање оснивања и развоја пословања предузећа у већинском власништву жена. Већина пословних банака у Хрватској активно подржава жене предузетнице учешћем у поменутом програму Хрватске банке за обнову и развој, који се проводи од 2011. године.

У **Црној Гори** на снази је Стратегија развоја женског предузетништва за период 2015–2020. године, која има четири стратешка приоритета: креирање повољног пословног амбијента за развој женског предузетништва, бољи приступ финансијама, обезбјеђење потребних знања и вјештина и промоцију, умрежавање и заговарање интереса жена предузетница. Од 2007. до 2014. године Влада Црне Горе донијела је бројне стратешке документе и програме са циљем јачања економског развоја земље, у којима је препознат проблем неравноправног положаја жена. Такође, препознате су специфичне потребе и улога жена у развоју предузетништва, јачању расположивих потенцијала и креирању доприноса свеукупном друштвено‐економском развоју земље. Инвестиционо развојни фонд Црне Горе пружа подршку женама предузетницама кроз неколико програма кредитирања (start-up, путем средстава UNDP и сл.).

**Сјевeрна Македонија** је у 2018. години усвојила Стратегију развоја женског предузетништва у Републици Сјеверној Македонији од 2019. до 2023. године. Oсновни стратешки приоритети су крeирање повољног амбијента за женско предузетништво, обезбјеђење системске подршке за развој женског предузетништва, креирање инфраструктуре за подршку и развој женског предузетништва, промоција, умрежавање и заступање.

Постизање родне равноправности у свим подручјима друштвеног живота **Европска унија** дефинише као један од својих приоритета до 2020. године. Почев од 2006. године, ЕУ кроз стратешке документе дефинише принципе и оквир унутар којег очекује да земље чланице ускладе своје стратешке правце, регулаторне оквире и институционалне капацитете за постизање родне равноправности. Актуелни стратешки оквир за подстицање женског предузетништва у Европској унији до 2020. године представљен је у сљедећим документима:

**„Европа 2020“** као кровни стратешки оквир економског развоја за период 2014**–**2020. године утврђује кључне смјернице економског развоја које треба да допринесу повећању конкурентности европске економије и генерисању нових радних мјеста, гдје је специфично квантификован циљ запослености на нивоу од 75% за жене и мушкарце;

**„Акт о малим предузећима” (СБА)** као документ ЕУ који креира оквир и принципе за подстицање развоја предузетништва гдје је посебна димензија посвећена подстицању женског предузетништва;

**„Европски пакт за равноправност полова за период 2011–2020“** који прати остваривање родне уравнотежености у свим аспектима друштвеног живота као што су смањење разлика на тржишту рада, јачање равнотеже између професионалног и приватног живота за жене и мушкарце и борба против свих облика насиља над женама;

**„Женска повеља“** обавезује се да јача равноправност полова кроз примјену свих својих политика, односно пет специфичних области дјеловања: економска самосталност, једнакост у зарадама жена и мушкараца, равноправност жена у процесу одлучивања и на управљачким позицијама, поштовање достојанства жена и интегритета – окончање родно заснованог насиља, укључујући штетне обичајне или традиционалне праксе и равноправност између жена и мушкараца;

**„Жене активне у ИКТ сектору“** предвиђа веће укључивање жена у област информационо-комуникационих технологија;

**„Стратегија за равноправност жена и мушкараца 2010–2015“** која представља надоградњу на **Смјернице за равноправност жена и мушкараца 2006–2010. године.**

# ЗАНАТИ И ДОМАЋА РАДИНОСТ КАО ЈЕДАН ОД ВИДОВА ПРЕДУЗЕТНИШТВА ЖЕНА

Савремени начин живота, глобализација и нестанак традиционалних вриједности неминовно доводи да поједина традиционална знања и вјештине нестају. Домаћом радиношћу су се најчешће бавиле жене израђујући одјевне и украсне предмете ткањем, плетењем и везом. Успркос наглом развоју индустријске производње, ручно израђени накит, одјевни и украсни предмети, уникатна тканина и скупоцјени теписи и данас имају значајно мјесто у туристичкој понуди.

Искуства других земаља показују да је подршка влада и других заинтересованих страна неопходна да би се спријечило даље пропадање и нестајање домаће радиности. Промоција и активно развијање женског предузетништва заснованог на изради производа намијењених продаји, ствара предуслове за одрживост ових елемената културног насљеђа и уједно омогућава економски развој нарочито у неразвијеним и руралним срединама.

Препознајући значај старих заната, умјетничких заната и домаће радиности, Влада Републике Српске је у 2011. години усвојила „Студију очувања старих заната у Републици Српској са препорукама за њихово очување“. У Студији је указано на одређене занате који имају дугу традицију на нашим просторима и имају производе који су тржишно интересантни. Уједно, дати су приједлози мјера за очување старих заната, умјетничких заната и домаће радиности, креирање нових радних мјеста и стварање производа намијењених јачању туристичке понуде.

У складу са ресорном надлежношћу Министарства, Правилником о дјелатностима које се сматрају старим и умјетничким занатима и домаћом радиности („Службени гласник Републике Српске“, број 70/12) успостављен је поступак цертификовања самосталних предузетника, који обављају дјелатности које се сматрају старим и умјетничким занатима и домаћом радиности.

У идентификовању, документовању, заштити и ревитализацији традиционалних знања и вјештина учествују многе институције, организације и појединци. Несебичан рад Музеја Републике Српске, Завичајног друштва „Змијање“, Хуманитарног удружења жена „Дуга“, Етно-радионице „Радиност Р“, Централног културно-умјетничког друштва младих „Веселин Маслеша“, Културно-умјетничког друштва „Рибник” и основних школа које дјелују на подручју Змијања, удахнуо је нови живот скоро заборављеном змијањском везу.

Змијањски вез је први елемент нематеријалног културног насљеђа из Републике Српске и Босне и Херцеговине који је уврштен на Унеско репрезентативну листу нематеријалног културног насљеђа човјечанства.

Данас домаћу радиност његују појединци и удружења који су својим несебичним радом отргнули заборављени облик кућне радиности и осигурали економску корист онима који се тиме баве.

Тренутно су у Републици Српској цертификована 33 самостална предузетника која дјелатност обављају на начин који чува аутентичност традиционалних производа, услуга и вјештина. Од наведеног броја, жене су власнице 13 субјеката. Министарство је покренуло активности да се ови предузетници промовишу на Предузетничком порталу Републике Српске а код јединица локалне самоуправе ће се иницирати даљи процес цертификације.

Хуманитарно удружење жена „Дуга“ прва је невладина организација у Републици Српској, основана са циљем повезивања младости и искуства, традиционалног и савременог, очувања културног идентитета као темеља здраве породице у савременим условима живота. У удружењу “Дуга” жене кроз рад и дружење израђују ручне радове и сувенире у традиционалним техникама плетења, везења и ткања. Поједини дијелови одјеће се украшавају змијањским везом. Ови радови се продају у Етно-галерији “Дуга” као јединствени етно-сувенири и уникатни радови.

Везиља Раденка Јунгић, власница Етно-радионице „Радиност Р“, змијањски вез презентује на три начина: у оквир од дрвета дивље трешње, у абажуру лампе и залијева у дно тацне. Раденка Јунгић је добитник престижног признања за стваралаштво, као чувар и мајстор старих заната, на Салону интелектуалне својине, истраживања и нових технологија „Innova, Eureka Brussel“ 2011. године. Значај аутентичности змијањског веза препознат је и на Међународном филмском фестивалу „Кустендорф“, гдје је госпођа Јунгић за награде Фестивала извезла змијањским везом златно, сребрено и бронзано јаје за 2011, 2012. и 2013. годину.

Везиља Сања Бајић, власница и креатор накита „Трагови” добила је признање за најбољи аутентичан производ у категорији женских радова у оквиру Дана предузетништва жена 2017. године у Сарајеву.

Рад наведених удружења и појединаца шири свијест у друштву о потреби очувања, заштите и промоције домаће радиности као једног од чинилаца очувања културног идентитета. Уједно, обука жена у изради аутентичних производа намијењених продаји је расадник предузетничког духа, који је основа одрживог економског развоја, нарочито неразвијених и руралних средина.

Министарство је кроз пројекат „Европски акт о малом бизнису као оквир стратегија и политика за МСП у БиХ“, који финанисира Шведска Сида, а спроводи агенција „Еда“ Бања Лука, иницирало одобравање финансијске подршке за два потпројекта подршке предузетништву жена, укупне вриједности 105.347 КМ, који ће се реализовати у 2019. години. Један од ових пројеката ће подржати активности удружења „Дуга“ из Бање Луке.

Препознајући значај ове дјелатности, за укупну привреду Републике Српске, потребно је наставити са подршком овој дјелатности која је значајан извор самозапошљавања и запошљавања. Подршку је потребно усмјерити на едукацију почетника у пословању, финансијску подршку за покретање и унапређивање пословања и промоцију, те дизајнирање производа, уз помоћ експерата у овој области, који представљају спој модерног и традиционалног и тиме удахнути нови живот традиционалним знањима и вјештинама.

# SWOT АНАЛИЗA

У наредној табели дат је преглед амбијента у којем послују предузетнице у Републици Српској.

|  |  |
| --- | --- |
| СНАГЕ | СЛАБОСТИ |
| * Постојећи значајан капацитет и искуство у предузетништву жена; * Предузетништво жена је према статистичким показатељима развијеније у Републици Српској, него у земљама окружења; * Низ успјешних примјера женског предузетништва у Републици Српској, институционални капацитети који дају подршку предузетништву жена прате и подржавају активности жена предузетница; * Позитиван тренд развоја предузетништва жена у задњих пет година; * Постојеће искуство и потенцијал у развоју и примјени пројеката, подржаних од страних донатора и домаћих институција. | * Предузетништво жена је највише концентрисано у урбаним срединама и подручју Бање Луке; * Слаба промоција предузетништва жена и успјешних домаћих пракси; * Низак ниво умрежености предузетница; * Мало учешће предузетница у ИКТ сектору; * Систем формалног образовања не доприноси формирању предузетничких ставова и вјештина; * Отежан развој и приступ финансирању; * Предузетништво жена још није препознато као инструмент за запошљавање; * На локалном нивоу нема довољно посебних програма подршке предузетништву жена; * Недовољна подршка почетним пословним активностима; * Недовољна информисаност предузетница о постојећим механизмима подршке. |
| **МОГУЋНОСТИ** | **ПРИЈЕТЊЕ** |
| * Већи фокус међународних донатора на подршку равноправности полова и јачању предузетништва жена; * Интензивније умрежавање предузетница у циљу обезбјеђења размјене информација и међусобне подршке; * Боље повезивање са предузетницама и њиховим удружењима у сусједним земљама; * Мотивисање потенцијалних предузетница кроз промоцију успјешних примјера и пракси предузетница у Републици Српској; * Усклађен приступ подршци предузетништву жена на републичком и локалном нивоу; * Припрема, кандидовање и спровођење пројеката фокусираних на развој предузетништва жена у оквиру прекограничних, регионалних и европских програма (IPA, EEN, CBC, ADRION, Danube...); * Увођење система дуалног образовања и интеграција предузетништва у образовни систем; * Прилагођавање и примјена већ постојећих добрих пракси у подршци женском предузетништву, развијених и примијењених у земљама Европске уније; * Увођење инструмената ризичног капитала. | * Одлив младе, стручне и способне радне снаге; * Недовољно развијени инструменти финансијске подршке, у виду ризичног капитала, пословних анђела и слично; * Постојање сиве економије; * Повећање демографских и економских разлика између градских и сеоских подручја; * Изолован третман предузетништва жена у односу на предузетништво уопште и занемаривање важности индиректне подршке предузетницама; * Дуготрајнија неприлагођеност школског система потребама привреде уопште, а тако и потребама предузетништва жена; * Појава евентуалних нових природних катастрофа за великом штетом, нарочито оне која утиче на изразито пољопривредно оријентисане крајеве. |

# СТРАТЕШКИ ЦИЉЕВИ И ВИЗИЈА РАЗВОЈА ПРЕДУЗЕТНИШТВА ЖЕНА

Статистички показатељи предузетништва жена у Републици Српској указују на значајно учешће предузетница у привреди Републике Српске, али и чињеницу да предузетнице и даље у многим областима пословања немају равноправну улогу у развоју.

Ипак, окружење према женама у пословању и слика о предузетницама се мијења на боље, а томе су свакако допринијеле и досадашње активности подршке предузетништву жена која је обухватала програм подршке који је усвојила Влада Републике Српске, те низ активности Министарства, коморског система, Агенције, Гендер центра и других институција и организација на републичком и локалном нивоу као и донаторске помоћи овој области.

То је постало јасно и неопходно и након директних контаката са предузетницама на одржаним радионицама, округлим столовима и сједницама Савјета за предузетништво жена у коморском систему Републике Српске, гдје су предузетнице затражиле доношење стратешког документа, обезбјеђење средстава за жене, те посебну подршку пословању жена предузетница уређену у стратешким документима Републике Српске у чију реализацију су укључене све релевантне институције и организације.

У вези с тим, а имајући у виду достигнути ниво развоја, у Стратегији развоја малих и средњих предузећа у Републици Српској за период 2016–2020. године, планирано је доношење Стратегије предузетништва жена у Републици Српској.

Стратегија развоја предузетништва жена дефинише основне циљеве, активности, носиоце развоја предузетништва жена, рокове и средства неопходна за подршку предузетништву жена.

Циљ је да се овим документом постигне сљедеће:

* Омогући прелазак са повремене и ад хок подршке, на системску подршку предузетништву жена и на републичком и на локалном нивоу,
* Допринесе већем учешћу предузетништва жена у привреди Републике Српске,
* Омогући јачање предузетништва жена у свим дијеловима Републике Српске, а посебно у сеоским подручјима,
* Промовише рад и улога предузетница у привреди као узора будућим младим предузетницама које ће покренути свој бизнис,
* Осигура знатно већa директнa и индиректнa подршкa предузетницама, из домаћих и међународних извора.

# ВИЗИЈА РАЗВОЈА ПРЕДУЗЕТНИШТВА ЖЕНА У РЕПУБЛИЦИ СРПСКОЈ

**„Системски подржано и интегрисано предузетништво жена као генератор привредног развоја Републике Српске“**

**Предузетништво жена** је системски подржано на републичком и на локалном нивоу, у свим дијеловима Републике Српске, и интегрисано у њен привредни развој као генератор развоја постојећих и нових пословних субјеката и стварања нових радних мјеста.

# СТРАТЕШКИ ЦИЉЕВИ РАЗВОЈА ПРЕДУЗЕТНИШТВА ЖЕНА У РЕПУБЛИЦИ СРПСКОЈ

|  |  |  |  |
| --- | --- | --- | --- |
| **СТРАТЕШКИ ЦИЉ 1:** | **СТРАТЕШКИ ЦИЉ 2:** | **СТРАТЕШКИ ЦИЉ 3:** | |
| **ЈАЧАТИ КОНКУРЕНТНОСТ ПОСЛОВНИХ СУБЈЕКАТА КОЈЕ ПОКРЕЋУ И ВОДЕ ПРЕДУЗЕТНИЦЕ** | **УНАПРИЈЕДИТИ ДОСТУПНОСТ И ПРИВЛАЧНОСТ ПРЕДУЗЕТНИШТВА И ПОСЛОВАЊА ЗА ЖЕНЕ** | **ДОДАТНО ПОДРЖАТИ СПЕЦИФИЧНЕ ОБЛАСТИ ПРЕДУЗЕТНИШТВА ЖЕНА** | |
| *1.1 ПРОГРАМ ФИНАНСИЈСКЕ ПОДРШКЕ ПРЕДУЗЕТНИЦАМА*  *1.2 ПРОГРАМ СТРУЧНЕ ПОДРШКЕ ПРЕДУЗЕТНИЦАМА*  *1.3 ПРОГРАМ ПОДРШКЕ*  *УДРУЖИВАЊУ И УМРЕЖАВАЊУ ЖЕНА* | *2.1 ПРОГРАМ ПРИЛАГОЂАВАЊА РЕГУЛАТОРНОГ ОКВИРА ПРЕДУЗЕТНИШТВУ ЖЕНА*  *2.2 ПРОГРАМ ИНДИРЕКТНЕ ПОДРШКЕ ПРЕДУЗЕТНИШТВУ ЖЕНА*  *2.3 ПРОГРАМ ПРОМОЦИЈЕ ПРЕДУЗЕТНИШТВА ЖЕНА* | *3.1 ПРОГРАМ ПОДРШКЕ*  *ПРЕДУЗЕТНИЦАМА У ОБЛАСТИ ЗАНАТСТВА*  *3.2 ПРОГРАМ РАЗВОЈА ПРЕДУЗЕТНИШТВА ЖЕНА НА СЕЛУ* |

### СТРАТЕШКИ ЦИЉ 1: ЈАЧАТИ КОНКУРЕНТНОСТ ПОСЛОВНИХ СУБЈЕКАТА КОЈЕ ПОКРЕЋУ И ВОДЕ ПРЕДУЗЕТНИЦЕ

Првим стратешким циљем обухваћен је дио системске подршке предузетништву жена, који се односи на циљане инструменте, политике и структуре којима се може унаприједити конкурентност пословних субјеката које покрећу и воде жене. Програми и мјере који они садрже треба да допринесу остваривању бољих пословних резултата, изражених кроз стално повећање прихода, извоза и додатне вриједности, која се остварује у пословним субјектима које воде предузетнице.

Мјерење остварења јачања конкурентности пословних субјеката које покрећу и воде предузетнице, као стратешког циља, може да се изврши путем сљедећих индикатора:

* раст извоза,
* раст прихода,
* раст додатне вриједности (збир остварене добити и бруто плата),
* раст броја предузетница у пословним асоцијацијама жена.

Степен остварења овог циља зависиће од ефикасности системске подршке које треба обезбиједити, и то: финансијске подршке, стручне подршке и подршке удруживању и умрежавању предузетница. Ове врсте подршке разрађене су кроз одговарајуће програме и активности.

#### **ПРОГРАМ ФИНАНСИЈСКЕ ПОДРШКЕ ПРЕДУЗЕТНИЦАМА**

* + 1. ***Успостављање и функционисање посебне грант-шеме / фонда за предузетнице за различите видове подршке***

Бесповратна средства за предузетнице су неопходна као подршка за разне активности, те је потребно успоставити грант-шему кроз коју би се пласирала средства предузетницама у складу са њиховим потребама и захтјевима. Средства су неопходна за потребе пословања предузетница (инвестиције у машине и опрему, нове производе, извозне активности, иновације, екологију, маркетинг, дистрибуција, промоција, дигитализација, стандарди, лиценце и остале потребе произашле из пословања), учешће на сајмовима и другим манифестацијама, подршка удружењима жена, за организацију манифестација за предузетнице, израду промотивних материјала, веб-страница и портала и све друге видове подршке предузетницама у складу са њиховим потребама. Средства би се обезбиједила кроз стварање фонда за предузетнице – финансијске ставке кроз коју би се удружила средства свих заинтересованих страна. Фонд би се стварао удруживањем средстава из буџета Републике Српске и међународних пројеката те осталих финансијских извора. Осим тога, Министарство ће кроз учешће у изради осталих докумената који се тичу привреде иницирати издвајање посебних средстава или креирање посебних критеријума за додјелу одређених подстицаја за предузетнице.

Према расположивим информација у јединицама локалне самоуправе у Републици Српској не постоји посебан стратешки документ намијењен за подршку предузетништву жена али је у десет јединица локалне самоуправе предвиђена одређена подршка за предузетнице. У наредном периоду је неопходно ову подршку ојачати, те је омoгућити и у осталим јединицама локалне самоуправе.

Имајући у виду значајан број међунaродних пројеката који се реализују или ће се реализовати у наредном периоду Министарство и остали носиоци реализације Стратегије имаће обавезу да код донатора иницирају посебну подршку за предузетнице.

* + 1. ***Успоставити посебне кредитне линије у банкарском и микрокредитном сектору Репиублике Српске за жене***

Потребно је иницирати у банкарском и микрокредитном сектору увођење посебних кредитних линија за жене слично кредитној линији „Жене у бизнису“, коју заједно финансирају Уникредит банка Бања Лука и Европска банка за обнову и развој. Ова кредитна линија ЕБРД-а постоји у 18 земаља Европе, Азије и Африке. До сада је кроз ову кредитну линију пласирано преко 480 милиона евра ѕа преко 35.000 предузетница што говори о потреби креирања посебних линија за предузетнице. Сличне кредитне линије имају Инвестиционо-развојни фонд Црне Горе који има бескаматну линију за предузетнице почетнице у бизнису као и двије кредитне линије за предузетнице које већ послују. Хрватска банка за обнову и развој такође има посебну кредитну линију за предузетнице сa повољнијим условима. Дакле, неопходно је креирати посебне кредитне линије са повољнијим условима за одобравање кредита за предузетнице у свим заинтересованим финансијским организацијама које послују у Републици Српској. Поменуте линијe би значајно олакшале пословање предузетницама. Код институција које имају линије за предузетнике исте је потребне континуирано промовисати како би предузетнице имале што више информација.

* + 1. ***Иницирати успостављање гарантних линија за предузетнице***

Министарство привреде и предузетништво ће у циљу осигурања веће приступачности и повољнијих услова за предузетнице, у сарадњи са Гарантним фондом Републике Српске иницирати увођење посебних гарантно-кредитних линија за жене предузетнице, које су већ засновале свој бизнис и посебних гарантно-кредитних линија за start-up пројекте жена предузетница. На овај начин  би се уз гаранције Гарантног фонда  Републике Српске олакшао приступ кредитним  средствима те створиле претпоставке за постизање повољнијих услова у кредитним аранжманима за ову категорију код банкарских и микрокредитних организација. Ове линије би се могле успоставити и код локалних гарантних фондова.

* + 1. ***Увођење инструмената ризичног капитала за предузетнице***

Ризични капитал је врста финансијског улагања од инвеститора у основни капитал друштава који нису на берзи, а која имају потенцијал за раст и развој. Ова улагања стварају нову додатну вриједност. Инвеститори најчешће улажу у нова предузећа, у предузећа која не могу добити стандардни кредит, али иновативна и технолошки напредна предузећа са високим степеном ризика. Имајући у виду наведено, овакви видови финансирања су одлични и за предузетнице које већином свој бизнис финансирају из позајмица и властитих средстава. У Републици Српској је потребно радити на упознавању предузетница са овим видовима финансирања, бољем коришћењу таквих финансијских инструмената из међународних пројеката те подстицању успјешних предузетница да инвестирају у нове подухвате младих предузетница као што је то случај са женама инвеститорима у ЕУ и окружењу тзв. „пословним анђелима“. Такве финансијске инструменте је потребно приближити предузетницама и представити њихове добре стране. Такође, потребно је промовисати предузетнице које користе ове видове капитала и које су инвестирале у одређене подухвате.

#### **ПРОГРАМ СТРУЧНЕ ПОДРШКЕ ПРЕДУЗЕТНИЦАМА**

* + 1. ***Припрема и организовање обука за предузетнице***

Обуке из области предузетништва су важне за све младе жене, али и све остале заинтересоване жене у било којој старосној доби, које желе да почну своје пословање и успоставе одређену привредну форму за пословање. Да би добили праве информације, потребно је осмислити посебне програме за предузетнице који ће пружити праве информације важне за почетак пословања, регистрацију, кредите, финансијску подршку, запошљавање, доступност простора итд. Након обуке, свака жена би требало да буде у могућности да донесе правилну одлуку о покретању бизниса те неопходну и доступну подршку. Свакако је за предузетнице важна и обука у вези са менаџментом код преузимања породичног бизниса, те унапређивања вођења привредних субјеката и других обука које се тичу менаџмента.

* + 1. ***Припрема и организовање стручних обука у приоритетним областима и дигитална трансформација привредних субјеката које воде предузетнице***

Женама предузетницама које послују дужи низ година је, такође, потребна обука у свим дјелатностима да би унаприједиле своје пословање, стекле нова знања и побољшале свој производ и наступ на тржишту. Посебно важна је обука за предузетнице које желе да стварају нове властите производе или своје производе извозе на инострана тржишта. За ове намјене је потребно успоставити посебне програме обука и успоставити одређену инфраструктуру која ће омогућити ове видове обуке. Обуке повезане са иновацијама, финансијама и дигитализацијом су такође од посебног значаја. Дигитална трансформација привредних субјеката у свим сегментима пословања ће у наредном периоду бити једна од најбитнијих и најпотребнијих и у маркетингу и у производњи, као и обукама свих запослених. Користећи напредне технологије потребно је развити и специфичне онлајн обуке које предузетница може погледати када јој то одговара а које јој значе за њено пословање и даље усавршавање као менаџера у њеном привредном субјекту.

* + 1. ***Менторство за предузетнице које тек почињу свој бизнис***

Систем менторства је веома значајан јер предвиђа подршку искусних предузетница за предузетнице почетнице, који се успјешно примјењује у Европској унији и неким земљама окружења. Даље, искуства успјешних, али исто тако и предузетница, које су имале проблеме у пословању или поново покренуле бизнис након стечаја је драгоцјено и не може се добити кроз опште и стручне обуке. Будући да се већ спроводе пројекти који се тичу менторинга и пружања друге прилике, потребно је креирати програме гдје би се користила искуства постојећих предузетница. Кроз овај програм би успјешне предузетнице биле стимулисане да постану менторице, а исто тако и младе предузетнице почетнице да користе услуге менторства. Посебно је важно промовисати приче успјешних жена за студентице на завршним годинама студија и њиховом повезивању.

#### **1.3 ПРОГРАМ ПОДРШКЕ УДРУЖИВАЊУ И УМРЕЖАВАЊУ ПРЕДУЗЕТНИЦА**

***1.3.1 Успоставити базу података предузетница, удружења предузетница и удружења жена у Републици Српској***

У Републици Српској тренутно не постоји посебна база података или регистар предузетница и удружења жена већ су подаци обухваћени постојећим базама привредних субјеката у којима је мање или више видљиво власништво над привредним субјектом. Привредна комора Републике Српске располаже базом података о женама предузетницама, које су чланице Коморе, и обрађује информације о макроекономским показатељима о развоју предузетнишва жена на основу података Републичког завода за статитику и АПИФ-а. Међутим, не постоји јединствена база свих предузетница и удружења. Наведену базу/регистар ће водити и ажурирати Министарство привреде и предузетништва. Идентификовање предузетница и удружења је од посебне важности да би се успоставила мрежа и размјењивале потребне информације између институција и организација и предузетница, али и самих предузетница. Осим наведеног, информације ће служити и надлежним институцијама за креирање подршке овој области. На основу података из регистра утврдиће се и тачно стање удружења жена и предузетница, а након тога ће се утврдити број чланица у удружењима, сврха оснивања, активности, географско подручје које покрива удружење и други битни показатељи. На овај начин ће се лакше креирати подршка на републичком и локалном нивоу.

***1.3.2 Осигурати стручну подршку за припрему и кандидовање пројеката за подршку предузетницама и унапређивање умрежавања и удруживања предузетница***

Посебни пројекти за подршку предузетништву жена су реализовани кроз ФИГАП и кроз пројекат „Европски акт о малом бизнису као оквир стратегија и политика за МСП у БиХ – СБА у БиХ“. Индиректна подршка предузетницама и женама као циљној групи је видљива кроз многе пројекте Европске уније али и пројекте других донатора. Постоји велики интерес предузетница за учешће у оваквим пројектима, те је потребно да постојеће организације за подршку омогуће помоћ предузетницама при аплицирању за домаћа и страна средства. Мањи обим подршке је предвиђен удружењима жена које је потребно додатно едуковати да могу креирати пројекте и формирати партнерства која су неопходна за аплицирање на одређене пројекте. У Републици Српској постоји одређени број удружења жена предузетница као што је Удружење предузетница „Уна“, Удружење жена „Дуга“, те остала удружења. Нека од ових удружења већ користе подршку, која је доступна, као и подршку међународних пројеката. Међутим, већина удружења није активна, већ се чланице само повремено окупљају. Обуку је потребно планирати и за управљачку структуру удружења, те за припрему пројеката који би помогли јачању удружења и њиховој ефикасности на тржишту. Обука је такође неопходна и за новооснована удружења. Подршку је неопходно осмишљавати и у циљу повезивања и умрежавања удружења и јачање њихове улоге у заступању интереса њихових чланица. Сваки вид умрежавања и кластеризације предузетница јача њихову улогу и омогућава боље заступање интереса, те је потребно промовисати ове активности.

***1.3.3 Јачање капацитета и активности Савјета за предузетништво жена и осталих савјета у којима учествују жене***

Савјети за предузетништво жена су формирани при Привредној комори Републике Српске и подручним коморама у Републици Српској. Савјети у коморском систему су основани са циљем унапређивања заступљености и статуса жена у области предузетништва, предлагања законских рјешења и мјера, учешће у пројектима, предлагања стручног образовања, промоције женског предузетништва, учешће на конференцијама, сајмовима, умрежавања предузетница и примјене принципа равноправности полова. Савјети раде на континуираној пословној едукацији привредница, заснованој на практичним менаџмент знањима и вјештинама у циљу подизања нивоа професионалности и стручне компетентности. Семинари и програми су фокусирани на примјенљива пословна знања и менаџмент вјештине из области: менаџмента, развоја људских ресурса, маркетинга, финансија, односа са јавношћу, стандарда квалитета, заштите животне средине, енерегетске ефиканости, заштите индустријског дизајна, припреме и управљања пројектима и др. До сада су савјети за женско предузетништва организовали више од 20 семинара и радионица на којима је учествовало више од 200 жена предузетница. Постојање и улога ових савјета је веома значајна, те је у наредном периоду кроз одређене пројекте потребно осмислити циљане обуке за јачање капацитета и модериране дискусије за чланице савјета у циљу дефинисања препорука за побољшање стања у овој области, као и потребних активности. И за ове савјете потребно је омогућити подршку институција и пројеката.

***1.3.4 Организовање догађаја и манифестације који могу да допринесу умрежавању и удруживању жена, у Републици Српској, БиХ и региону Западног Балкана***

Организација специфичних догађаја и манифестација на којима би учествовале предузетнице, жене које желе да покрену пословање, те удружења у Републици Српској су неопходна да би чланице удружења размијениле искуства и договориле сарадњу и умрежавања. Министарство је организовало двије међународне конференције, те радионице за предузетнице и удружења предузетница на којима је учествовало око 500 предузетница и представница институција и организација. На овим конференцијама потписани су споразуми о сарадњи између учесника гдје су неке од потписница и удружења и организације из земаља окружења. Овакви догађаји постају традиција, а циљ је да се подстакне организација што већег броја промотивних догађаја за предузетнице и њихова удружења.

***1.3.5 Коришћење алата Европске мреже предузетништва у циљу интернационализације пословања предузетница***

Интернационализација пословања је веома значајан процес у смислу проналаска нових пословних партнера ван граница Републике Српске. С обзиром на то да је Европска мрежа предузетништва један од најзначајнијих алата за интернационализацију пословања, доступан и на територији Републике Српске, у наредном периоду радиће се на интензивирању сарадње предузетница у оквиру ЕЕН-а. Посебно кроз секторску групу *Women enterpreneurship*,која је створена искључиво у циљу јачања и развоја женског предузетништва. Ова секторска група броји 16 чланова из десет различитих земаља, а кроз учешће представника институција из Републике Српске омогућила би се размјена информација и искустава домаћих и иностраних привредница.

***1.3.6 Стварање и вођење јединствене е-платформе за размјену информација и сарадњу предузетница Републике Српске***

Предузетништво жена представљено је на Предузетничком порталу Републике Српске, који пружа све битне информације за предузетнике у Републици Српској. У Републици Српској не постоји онлајн платформа специфична само за предузетнице, те ће се у наредном периоду радити на стварању посебног портала, платформе или веб-странице за предузетнице. На овај начин би за предузетнице биле доступне информације и контакти који су им потребни за подршку пословању, али и створена могућност за стварање мрежа и група предузетница. На платформи би се промовисале и успјешне приче предузетница, подстицаји, пројекти, сајмови, конференције, најаве обука и други видови подршке. Све видове електронских презентaција је потребно повезати са Предузетничким порталом Републике Српске.

### СТРАТЕШКИ ЦИЉ 2: УНАПРИЈЕДИТИ ДОСТУПНОСТ И ПРИВЛАЧНОСТ ПРЕДУЗЕТНИШТВА И ПОСЛОВАЊА ЗА ЖЕНЕ

Важећи социјално-културни обрасци у друштву и њихов одраз у уређењу пословног и друштвеног окружења у Републици Српској не препознају довољно предузетничко ангажовање жена. Жене су још увијек оптерећене низом других улога које имају. С друге стране, жене још увијек немају довољан утицај у доношењу прописа и правила којима би се могли створити повољнији предуслови за њихову активнију предузетничку улогу и пословну каријеру. Зато су другим стратешким циљем обухваћене мјере и активности које би требало предузети да би се обезбиједило повољније пословно и друштвено окружење за предузетнице и олакшало њихово пословно дјеловање, омогућавајући тако већем броју жена да покрену пословање и успјешно воде пословне субјекте. Ради се о већем утицају предузетница у креирању регулаторног оквира релевантног за њихово пословање, као и о дјелимичном растерећењу жена у другим животним улогама, да би се њихов потенцијал могао у већој мјери усмјерити на пословање. Такође, ради се о томе да се предузетништво, вођење пословања и привредна активност уопште учине доступнијим и привлачнијим за жене, користећи и промовишући успјехе који се остварују у предузетништву жена у Републици Српској.

Остварење овог стратешког циља може да се прати путем сљедећих индикатора:

* раст учешћа жена у савјетодавним тијелима која се тичу привреде на републичком и на локалном нивоу;
* раст броја регулаторних рјешења (закона, подзаконских аката, стратегија и слично, која се тичу привреде, жене у друштву и породице), у чије су доношење предузетнице укључене на организован начин;
* раст броја пословних субјеката које оснивају и покрећу жене;
* раст броја пословних субјеката у којима се жене налазе на кључним управљачким позицијама.

Степен остварења ових индикатора зависиће од реализације низа међусобно усклађених активности које се могу подијелити у три тематска подручја: стварање подстицајног регулаторног оквира за предузетништво жена, индиректна подршка кроз растерећење жена при обављању других друштвених улога и промоција успјешних примјера и пракси предузетништва жена.

#### **ПРОГРАМ ПРИЛАГОЂАВАЊА РЕГУЛАТОРНОГ ОКВИРА ПРЕДУЗЕТНИШТВУ ЖЕНА**

* + 1. ***Укључивање предузетништва жена у стратешке и законодавне документе и увођење олакшица за предузетнице***

Министарство привреде и предузетништва ће иницирати дефинисање посебних мјера за предузетнице у свим стратешким и законодавним документима који се тичу привреде на републичком нивоу, али и у стратешким документима и другим политикама у јединицама локалне самоуправе. На овај начин би подршка предузетницама била омогућена хоризонтално кроз значајне документе, али и вертикално дефинисањем подршке и на републичком и локалном нивоу. Предузетништво жена је до сада препознато на републичком нивоу само у стратешким документима за мала и средња предузећа, те рурални и пољопривредни развој, у којима су омогућени и одређени подстицаји. На локалном нивоу предузетништво жена је подржано у десет локалних стратегија. Подршка предузетницама је потребна и у другим областима, то би значајно олакшало њихов рад и функционисање у друштву, као и јачање улоге жена у свим сферама живота. Посебне олакшице које би имале предузетнице би, такође, биле значајне за жене, те би у одређеним областима биле посебно важне за рад предузетница (пореска политика, подстицаји за запошљавање и друго), као и у документима, односно политикама на локалном нивоу.

* + 1. ***Веће укључивање предузетница у припрему законских и подзаконских прописа и осталих докумената који имају утицаја на њихово пословање***

Учешће предузетница је веома важно на јавно-приватним консултацијама за све важније документе, законе, стратегије и друге документе, као и пројекте који се директно или индиректно односе на предузетништво жена на републичком и локалном нивоу. Такође, за овакве консултације потребно је користити и друге алате као што су интернет алати (веб-странице, портали, имејлови, платформе...), али и директни контакти и посјете представника институција и организација надлежних за предузетништво жена, субјектима које воде предузетнице, да би се на терену сагледало стање и утврдиле потребе за промјенама које су неопходне за лакше и боље пословање. Такође, потребно је упознати предузетнице са могућностима и пословањем предузетница у окружењу да би биле боље информисане и упућене у олакшице, регулативу и подстицаје у окружењу и ЕУ и на тај начин имале могућност да своје потребе могу адекватно формулисати и затражити промјене које су им неопходне.

* + 1. ***Веће укључивање жена у локалне привредне савјете и остала савјетодавна тијела која се тичу привреде***

Привредни савјети и остала савјетодавна тијела су веома значајни и на локалном и на републичком нивоу. Улога ових савјета је да сагледају услове и начин пословања за подручја која су у њиховим надлежностима, те да властима дају препоруке које ће пословно окружење унаприједити било да се ради о регулативи, подстицајима, активностима институција и организација, инвестицијама или било чему другом што ће довести до раста и развоја њиховог подручја. Имајући у виду да предузетнице имају значајно учешће у привреди и да су по природи сензибилне за лакше сагледавање проблема, односно њихових узрока и посљедица потребно је у ова савјетодавна тијела обавезно укључити бар једну предузетницу, а код привредних савјета у већим јединицама локалне самоуправе најмање 40% жена од укупног броја чланова.

#### **ПРОГРАМ ИНДИРЕКТНЕ ПОДРШКЕ ПРЕДУЗЕТНИШТВУ ЖЕНА**

* + 1. ***Олакшати вођење посла предузетницама мајкама и рад запосленим мајкама***

Предузетницама које су супруге и мајке, односно имају и породичних обавеза поред бриге о свом пословању, потребно је омогућити одређене олакшице као што су промовисање могућности да и очеви користе право породиљског одсуства јер постоји таква законска могућност. Ово је посебно важно у породицама са више дјеце гдје је породиљско одсуство дуже од године дана. На овај начин се и даље могу користити сва права која се односе на дјецу и породиљско одсуство, а мајке се могу растеретити да се могу прије вратити својим обавезама предузетнице. Такође, важно би било субвенционисати и приватне предшколске установе од локалних управа да и они могу помоћи предузетницама, али и свим осталим запосленим мајкама да би било више могућности за коришћење јавних/приватних предшколских установа као важне установе за васпитање дјеце. Недостатак мјеста у предшколским установама или цијена смјештаја или неки трећи проблем најчешће утиче да се мајке одлуче да траже нека друга рјешења која нису довољно квалитетна или сигурна за њихову дјецу, а што опет отежава њихову улогу послодавца јер не могу имати потребну концентрацију и посвећеност пословању и доношењу квалитетних пословних одлука. Осим ових могућности, потребно је анализирати и друге добре праксе које омогућавају свакој запосленој жени квалитетан и добро организован приватни и пословни живот.

* + 1. ***Родно буџетирање***

Приликом израде буџетских планова потребно је уважити принцип родног буџетирања на републичком и локалном нивоу и постепено уводити промјене у правцу остваривања принципа равноправности полова и у овој области. Родно буџетирање у контексту тематике овог документа подразумијева примјену родне анализе приликом планирања буџета, односно спровођења мјера, програма и пројеката у области развоја малих и средњих предузећа и предузетништва. Потребно је сагледавати које ефекте има расподјела средстава на предузетничке активности жена и мушкараца и осигурати да се приликом програмирања буџета унапређује равноправност полова у овој области. Родно буџетирање омогућава да жене и мушкарци имају једнак приступ ресурсима неопходним за обављање предузетничке активности, да равноправно о њима одлучују и да имају једнаке користи од употребе тих ресурса. Министарство привреде и предузетништва и Гендер центар Републике Српске ће у вези наведеног омогућити потребне обуке из области родног буџетирања да би у наредном периоду ови принципи били кориштени током израде плана буџета.

#### **ПРОГРАМ ПРОМОЦИЈЕ ПРЕДУЗЕТНИШТВА ЖЕНА**

1. ***Припремити и објавити успјешне приче предузетница и пословних жена у Републици Српској***

Успјешне предузетнице веома често нису видљиве, нити препознатљиве у јавности, па чак ни у срединама у којима живе, иако су можда њихови пословни субјекти познати у јавности. Такође, веома је мало медијских репортажа или емисија посвећених предузетништву жена. Медијско појављивање, односно презентације су важне за пословање постојећих предузетница, али и за оснивање нових пословних субјеката у власништву жена. Успјешне приче је потребно промовисати у свим врстама медија. Треба обухватити више привредних сектора, приказати жене у више улога и ситуација, са реалним изазовима и одговорима које предузимају. Такође, потребно је испричати и проблеме у пословању. Снимањем успјешних прича или писањем чланака о предузетницама не само да се промовише предузетништво жена већ се разбијају и одређени стереотипи те шаље позитивна слика другим женама да могу бити успјешне у било којој области. Ово је посебно важно за младу популацију која тек треба да се позиционира и нађе своје мјесто у друштву и привреди. На овај начин успјешне предузетнице постају узори младим људима, а њихова улога добија на значају у друштву.

***2.3.2 Организовати медијски атрактивне догађаје/скупове фокусиране на предузетништво жена (конференције, округли столови, форуми, сајмови и сл.)***

У претходном периоду одржан је низ округлих столова, семинара и других манифестација које су у фокусу имале предузетништво жена. Такође, у 2017. и 2018. години одржане су конференције предузетништва жена на којима је учешће узело преко 500 предузетница и представница институција и организација. На конференцијама су презентоване активности институција у овој области и искуства предузетница, те одржани Б2Б сусрети између учесница конференције. На крају су дефинисани закључци и препоруке за даљи развој предузетништва жена у Републици Српској. Овакви догађаји промовишу предузетништво жена, омогућавају размјену искустава, повезивање предузетница и успостављање пословне сарадње. Имајући у виду наведено, потребно је у наредном периоду наставити са оваквим активностима, као што су округли столови, семинари, радионице и друге манифестације, те организација годишње конференције предузетништва жена.

***2.3.3 Промовисање предузетништва жена у основном, средњем и високом образовању***

Промоција предузетништва жена и предузетништва у цјелини је неопходна у свим видовима образовања кроз организовање седмице или дана предузетништва, поводом којих би се организовали сусрети са предузетницима и презентација успјешних прича и добрих пракси у предузетништву у школским објектима, али и организовале посјете привредним субјектима како би се ученици и студенти упознали са успјешним предузетницама и предузетницима, њиховим пословањем и могућностима запошљавања, те покретања бизниса након завршеног образовања. Позитивна искуства ће свакако утицати на младе људе да размишљају о покретању властитог пословања.

### СТРАТЕШКИ ЦИЉ 3: ДОДАТНО ПОДРЖАТИ СПЕЦИФИЧНЕ ОБЛАСТИ

### ПРЕДУЗЕТНИШТВА ЖЕНА

Неке области предузетништва жена траже додатну подршку, прије свега због отежаног приступа тржишту и слабије расположивих додатних пословних услуга неопходних за развој основне пословне дјелатности. Ради се, прије свега, о области занатства, односно домаће радиности и о предузетништву на селу. У оба случаја отежан је приступ тржишту, укључивање у ланце вриједности и доступност додатних пословних услуга. У другом случају у питању је расположивост одређене инфраструктуре неопходне за пословање, која често недостаје на селу.

Напредовање у остваривању овог стратешког циља може се пратити путем сљедећих индикатора:

* раст прихода пословних субјеката и асоцијација предузетница у области занатства;
* раст прихода пословних субјеката и асоцијација предузетница на селу;
* раст броја пословних субјеката (предузећа и предузетника) које оснивају и покрећу жене у области занатства;
* раст броја пословних субјеката (предузећа и предузетника) које оснивају и покрећу жене у сеоским подручјима.

#### **ПРОГРАМ ПОДРШКЕ ПРЕДУЗЕТНИЦАМА У ОБЛАСТИМА ЗАНАТСТВА**

* + 1. ***Подршка очувању домаће радиности и њено коришћење за оснаживање жена и њихову стабилност и независност (едукација, промоција и сви други видови подршке)***

У Републици Српској постоји значајна активност у области домаће радиности, а посебно су активна удружења жена која најчешће имају и хуманитарни карактер, али и комерцијалну компоненту, односно у којима се израђују предмети за продају. Такође, ова удружења пружају и обуке за младе и остале заинтересоване у циљу очувања и заштите нашег културног насљеђа у овој области. Веома важна је и активност жена које својим радом стварају себи средства за живот, али и чувају традицију и насљеђе свог краја, чиме заједно са удружењима чувају нашу културну баштину за будуће генерације. Република Српска има богато насљеђе гдје свака локална заједница има другачије карактеристике домаће радиности. Посебно је важно заштити ово бројно и разнолико насљеђе кроз уврштавање на листу нематеријалног насљеђа Републике Српске слично како је то урађено са Змијањским везом, који је заштићен код међународне организације Унеско. Заштитом нашег насљеђа у овој области омогућава се промоција, али и повезивање са угоститељским, туристичким и трговачким субјектима, који могу заједно да буду обједињени у туристичкој и културној понуди једног подручја, али и Републике Српске у цјелини. Подршка је важна кроз омогућавање едукације, промоције, финансирања алата и материјала, подршка удруживању, изложбама и другим активностима које су потребне овој дјелатности. Такође, потребно је стимулисати институције за набавку предмета домаће радиности за потребе репрезентације, а којим би се кроз јавну набавку омогућило женама да имају сигурну и континуирану набавку њихових производа током године.

* + 1. ***Изложбе домаће радиности***

Потребно је организовати изложбе домаће радиности на којима би се презентовали производи удружења жена, појединаца, етно-радионица, институција које обухватају и ове дјелатности (музеји, галерије...), као и других организација у циљу промоције и подршке. Циљ ових изложби је повезивање тих организација са туристичким организацијама и агенцијама, субјектима у угоститељству, произвођачима хране и пића у смислу заокруживања туристичке понуде једног краја. Поред тога, изложбе су значајне и за грађане ради упознавања са традицијом одређених крајева и цијеле Републике Српске. Продајом таквих производа олакшава се рад тих организација, те је потребно размотрити могућност да јавне установе користе њихове производе за репрезентацију, односно промоцију културног насљеђа Републике Српске приликом посјета страних делегација. На овај начин се омогућава опстанак и јачање организација које се баве овом дјелатношћу, те индиректно заштита наше културе и традиције у Републици Српској. Осим овог вида презентације, посебну пажњу треба обратити на интернет презентације и успостављање веб-портала и портала за продају производа у овој области, што ће оснажити ову област.

#### **ПРОГРАМ РАЗВОЈА ПРЕДУЗЕТНИШТВА ЖЕНА НА СЕЛУ**

* + 1. ***Сагледавање законских ограничења за женско предузетништво у сеоским подручјима и заговарање њиховог отклањања и превазилажења***

Улога жене у области пољопривреде је посебна, али и значајна, имајући у виду традицију и положај жене у овој области од давнина. С тим у вези потребно је извршити анализу законодавства у области пољопривреде, али и другог законодавства која се индиректно тиче улоге жене у пословању као што је имовина, финансије, сви видови олакшица итд. Након наведеног, потребно је иницирати потребне измјене регулативе да би се женама олакшао рад и пословање у сектору пољопривреде и у руралним срединама.

* + 1. ***Припрема и организовање обука за предузетнице у сектору пољопривреде***

Предузетницама у сектору пољопривреде потребне су опште обуке неопходне за пословање, али исто тако и стручне циљне обуке за ову област као што су обуке за повртарску производњу, мљекарску производњу, воћарство и други видови пољопривреде. Овакве обуке потребно је планирати из постојећих буџетских средстава, као и из средстава међународних пројеката. Оно што је посебно важно да се за жене које желе да покрену пословање такође омогући сва доступна подршка и кроз обуке и финансијске подстицаје. Посебна пажњу треба посветити интернет презентацијама предузетница и њихових производа с обзиром да то доприноси побољшању пословања и проширењу тржишта. Дакле, процес дигиталне трансформације је посебно важан и будући да ће овај процес бити подржан из међународних извора, у периоду важења Стратегије, у пројектне приједлоге ће се као посебне циљне групе предвијети жене предузетнице али и потенцијалне предузетнице.

* + 1. ***Подршка пословном удруживању***

У Републици Српској већ постоје женске задруге којима је пружена подршка Министарства пољопривреде, шумарства и водопривреде. Задруге имају право на мјере подршке за финансирање пословних активности, за набавку обртних средстава и опреме, и то у износу до 50% од висине предрачунских средстава, као и подршку откупу пољопривредних производа (5% од вриједности откупљених производа. До сада су организоване четири женске задруге: ОПЗ „Жена“ Братунац, ОПЗЖ „Даница“ Лакташи, ПЗ „Смоквица“ Требиње и Женска задруга Бијељина. Будући да се овакав вид удруживања и рада жена на селу показао као добар начин оснаживања жена, потребно је промовисати задругарство у свим срединама у Републици Српској гдје се за то стекну услови. Потребно је да се такви видови удруживања жена након оснивања јачају у смислу континуиране финансијске подршке из буџета и средстава међународних пројеката, стална едукација, промоција и повезивање. Представљање задругарства као добре праксе је посебно важно. Осим задруга, сви видови удруживања жена на селу свакако доприносе јачању улоге жене и њиховим оснаживању у друштву.

* + 1. ***Финансијски подстицаји***

Правилником о условима и начину остваривања новчаних подстицаја за капиталне инвестиције у пољопривредној производњи жене носиоци пољопривредних газдинстава се бодују са додатних 10 бодова. Такође, удружења жена у руралном подручју имају право на мјере подршке за финансирање пословних активности, за набавку обртних средстава и опреме, и то у износу до 50% од висине предрачунских средстава, као и подршку откупу пољопривредних производа (5% од вриједности откупљених производа). У оквиру мјере подршке у вези са ванредним потребама и помоћи, жене носиоци газдинстава које се нађу у ситуацијама отежаних економских и социјалних околности такође имају приоритет и додатно су бодоване за остваривање ове врсте помоћи. Подршку женама на селу је неопходно осмислити и у јединицама локалне самоуправе. Прилагођавањем постојећих кредитних средстава значајно би се олакшало пословање жена и добијање кредита и у овој области. Такође, увођењем нових гарантно-кредитних линија уз посебне услове за развој женског предузетништва у области пољопривреде, би се значајно побољшао приступ кредитним средствима за пословне активности жена у овој области.

Стратегијом запошљавања Републике Српске 2016–2020. година у првом стратешком циљу „Повећати запосленост и економску активност становништва у Републици Српској“ у оквиру оперативног циља 1.6 Унаприједити запошљавање најрањивијих група незапослених лица препознате су жене као посебна циљна група. Акционим планом запошљавања за 2018. годину предвиђена је посебна мјера подршке женама жртвама породичног насиља и женама у руралним подручјимапри за коју је Завод за запошљавање Републике Српске издвојио финансијска средства у износу од 1.725.000 КМ. Акционим планом запошљавања за 2019. годину наставља се реализација овог Програма уз укључивање још једне циљне групе и то жена жртава ратне тортуре гдје су предвиђена средства у износу од 5.002.478 КМ. Уз финансијску подршку предвиђен је и читав сет савјетодавних услуга од стране Завода, међу којима је и обука из предуезтништва. Неопходно је да и остале надлежне институције пруже све доступне видове обуке за ову групу да би се женама жртвама насиља омогућило да се запосле или покрену пословање и тиме стекну сигурност и финансијску независност.

# ОЧЕКИВАНИ ЕФЕКТИ СТРАТЕГИЈЕ

У складу са визијом и стратешким циљевима развоја предузетништва жена за период 2019–2023. године, очекивани ефекти спровођења Стратегије су сљедећи:

|  |
| --- |
| * Повећано учешће предузетница у укупном броју МСП и у БДП, * Повећано учешће предузетница у укупном извозу, * Повећан број нових предузетница, * Повећан број предузетница у производним дјелатностима, * Повећан број запослених у субјектима које воде жене, * Успостављено менторство за жене, * Побољшан приступ финансијама за предузетнице, * Повећано коришћење фондова ризичног капитала од стране предузетница, * Повећана иновативност предузетница у Републици Српској, * Успостављена подршка предузетницама на локалном нивоу, * Ојачана постојећа удружења жена и подржано формирање нових удружења, * Успостављена е-платформа за жене. |

Активности планиране Стратегијом требало би да утичу на:

* Раст учешћа предузетница у укупном броју МСП до 2023. године на 30% учешћа у укупном броју предузетника,
* Раст броја запослених код предузетница за 10% у 2023. години у односу на 2019. годину.

# 

# ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА СТРАТЕГИЈЕ

Приоритет свих институција – носилаца активности из Акционог плана за спровођење Стратегије треба да буде остваривање стратешких циљева, програма и активности, те обезбјеђење потребних финансијских средстава.

Извори финансирања који стоје на располагању су: буџет Републике Српске и буџети локалних заједница, намјенска средства међународних пројеката, донаторски програми, разни облици помоћи и слично. Међутим, треба нагласити да за реализацију одређених активности нису потребна додатна средства, јер се спроводе у оквиру обављања редовних активности надлежних институција Републике Српске.

Потребна средства за реализацију активности из Акционог плана у периоду 2019–2023. година износе укупно 4.500.000 КМ. У овом износу нису обухваћене гаранције које су предвиђене у износу од 2.500.000 КМ јер не представљају директни пласаман привредницима већ подршку кредитним линијама.

Економска оправданост Стратегије заснована је на активностима и мјерама које ће се предузимати у циљу јачања предузетништва жена у Републици Српској.

# СПРОВОЂЕЊЕ СТРАТЕГИЈЕ РАЗВОЈА ПРЕДУЗЕТНИШТВА ЖЕНА ЗА ПЕРИОД 2019–2023. ГОДИНЕ

Спровођење Стратегије, односно њено праћење и извјештавање је изузетно важно у остваривању Стратегије. Подразумијева процес континуираног прикупљања података и информација у вези са мјерењем процеса успјешности Стратегије.

Реализација Стратегије је могућа само уколико све институције Републике Српске буду спроводиле активности из своје надлежности и то на начин и у роковима који су дефинисани Акционим планом за спровођење Стратегије (у даљем тексту: Акциони план), те уколико буду редовно пратиле остварене резултате.

Реализација активности из Стратегије задатак је свих надлежних институција и организација које у својим активностима пружају подршку привреди на републичком и локалном нивоу као и осталих заинтересованих организација које могу допринијети реализацији овог документа. Праћење реализације и извјештавање задатак је Министарства и свих осталих министарстава који пружају подршку привреди, Привредне коморе, Агенције и свих осталих институција Републике Српске и институција на локалном нивоу које ће у домену својих надлежности једном годишње радити извјештај о реализацији Акционог плана и достављати га Министарству.

Министарство ће на основу достављених извјештаја припремити обједињену информацију о реализацији Акционог плана, коју ће једном годишње достављати Влади Републике Српске на разматрање кроз Годишњи извјештај за област МСП.

Носиоци активности из Акционог плана треба да планирају средства за реализацију наведених активности.

# АКЦИОНИ ПЛАН СПРОВОЂЕЊА СТРАТЕГИЈЕ РАЗВОЈА ПРЕДУЗЕТНИШТВА ЖЕНА РЕПУБЛИКЕ СРПСКЕ ЗА ПЕРИОД 2019–2023. ГОДИНЕ

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Назив циља/програма/активности** | **Динамика извршења** | | | | | **Главни носиоци и учесници у реализацији** | **Извор финансирања** | **Оријентациони буџет у КМ** | **Индикатори** |
| **2019.** | **2020.** | **2021.** | **2022.** | **2023.** |
|  | | | | | | | | | |
| **Стратешки циљ 1: ЈАЧАТИ КОНКУРЕНТНОСТ ПОСЛОВНИХ СУБЈЕКАТА КОЈЕ ПОКРЕЋУ И ВОДЕ ПРЕДУЗЕТНИЦЕ** | | | | | | | | | |
|  | | | | | | | | | |
| ***1.1 Програм финансијске подршке предузетницама*** | | | | | | | | | |
| Успостављање и функционисање посебне грант шеме/фонда за предузетнице за различите видове подршке |  |  |  |  |  | МПП РС, остала министарства, ПКРС, РАРС, ЈЛС, донатори | Редовна средства буџета и средства донатора | 500.000 | Број предузетница које су добиле подршку  Број догађаја и учесница  Број подржаних удружења |
| Успоставити посебне кредитне линије за предузетнице у банкарском и микрокредитном сектору Републике Српске |  |  |  |  |  | Банкарски и микрокредитни сектор | Средства банака и микрокредитних организација | 1.000.000 | Формиране линије  Број предузетница које користе линије  Број одобрених кредита |
| Иницирати успостављање гарантних линија за предузетнице |  |  |  |  |  | Гарантни фонд Републике Српске | Буџет ГФ РС | (2.500.000)[[7]](#footnote-7) | Формиране линије  Број предузетница које користе линије  Број одобрених гаранција |
| Увођење инструмената ризичног капитала за предузетнице |  |  |  |  |  | МФ, РАРС, ПКРС, остале институције | Различити извори | 300.000 | Број предузетница које су користиле овај вид средстава  Број пројеката финансираних из ових финансијских инструмената |
| ***1.2 Програм стручне подршке предузетницама*** | | | | | | | | | |
| Припрема и организовање обука за предузетница |  |  |  |  |  | МПП РС, ПК РС, РАРС, ЈЛС, ЛРА, остале институције и организације, донатори | Средства буџета, донаторска средства | 250.000 | Број обука  Број учесница |
| Припрема и организовање стручних обука у приоритетним областима и дигитална трансформација привредних субјеката које воде предузетнице |  |  |  |  |  | МПП РС, ПК РС, РАРС, ЈЛС, ЛРА, остале институције, донатори | Средства буџета, донаторска средства | 250.000 | Број обука  Број учесница |
| Менторство за предузетнице које тек почињу свој бизнис |  |  |  |  |  | РАРС, ПКРС, ЛРА,донатори | Средства буџета, донаторска средства | 100.000 | Број обука  Број учесница |
| ***1.3 Програм подршке удруживању и умрежавању предузетница*** | | | | | | | | | |
| Успоставити базу података предузетница и удружења жена и предузетница у Републици Српској |  |  |  |  |  | МПП РС у сарадњи са МУЛС РС, ПКРС, РАРС | - | - | Усвојен документ  Утврђен број удружења  Утврђене мјере |
| Осигурати стручну подршку за припрему и кандидовање пројеката за подршку предузетницама и унапређење умрежавања и удруживања предузетница |  |  |  |  |  | МПП РС, РАРС, ПКРС, МЕИРС РС, удружења жена, донатори | Средства буџета, донаторска средства | 150.000 | Број обука  Број обучених жена  Број пројеката  Број удружења  Број кластера |
| Јачање капацитета и активности савјета за предузетништво жена и осталих савјета у којима учествују жене |  |  |  |  |  | ПКРС, донатори | Средства буџета, донаторска средства | 100.000 | Број обука |
| Организовање догађаја и манифестација који могу да допринесу умрежавању и удруживању жена у Републици Српској, БиХ и региону Западног Балкана |  |  |  |  |  | МПП РС, МЕИРС РС, ПКРС, РАРС, ГЦ РС, донатори | Средства буџета, донаторска средства | 150.000 | Број догађаја  Број удружења  Број учесница |
| Коришћење алата Европске мреже предузетништва у циљу интернационализације пословања предузетница |  |  |  |  |  | ЕУНОРС | Средства Еунорс | 100.000 | Број предузетница које су користиле могућности ЕУНОРС-а |
| Стварање и вођење јединствене  е-платформе за размјену информација и сарадњу предузетница Републике Српске |  |  |  |  |  | МПП РС, РАРС, остале организације, ЈЛС | Средства буџета, донаторска средства | 100.000 | Урађена платформа  Број захтјева за информација  Број посјетилаца на платформи  Успостaвљена база података о предузетницама која ће се користити за бржу и лакшу комуникацију са предузетницама |
| **Укупно средстава за Стратешки циљ 1** | | | | | | | | **3.000.000** |  |
|  | | | | | | | | | |
| **Стратешки циљ 2: УНАПРИЈЕДИТИ ДОСТУПНОСТ И ПРИВЛАЧНОСТ ПРЕДУЗЕТНИШТВА И ПОСЛОВАЊА ЗА ЖЕНЕ** | | | | | | | | | |
|  | | | | | | | | | |
| ***2.1 Програм прилагођавања регулаторног оквира предузетништву жена*** | | | | | | | | | |
| Укључивање предузетништва жена у стратешке и законодавне документе и увођење олакшица за предузетнице |  |  |  |  |  | Сва министарства, ЗЗРС, ПУРС, АПИФ, РЗСРС | - | - | Број области у које је укључено предузетништво жена  Број докумената у које је укључено предузетништво жена  Број олакшица за жене  Унапријеђена статистика о предузетницама |
| Веће укључивање предузетница у припрему законских и подзаконских прописа и осталих докумената који имају утицаја на њихово пословање |  |  |  |  |  | Надлежна министарства ПКРС, Савјети, Удружења жена, ЈЛС, остале организације | - | - | Број коментара предузетница  Број измијењених прописа |
| Веће укључивање жена у локалне привредне савјете и остала савјетодавна тијела која се тичу привреде |  |  |  |  |  | ПКРС, ЗПКРС ЛРА, ЈЛС, удружења жена | - | - | Број жена чланица савјета |
| ***2.2 Програм индиректне подршке предузетништву жена*** | | | | | | | | | |
| Олакшати вођење посла предузетницама мајкама и рад запосленим мајкама |  |  |  |  |  | МПОС, МПП РС, ПКРС, донатори | - | - | Број измијењених докумената одобрена  Број нових видова подршке |
| Родно буџетирање |  |  |  |  |  | ГЦ РС, МПП, осталаминистарства, ЈЛС | - | - | Урађени буџети који уважавају родну равноправност |
| ***2.3 Програм промоције предузетништва жена*** | | | | | | | | | |
| Припремити и објавити успјешне приче предузетница и пословних жена у Републици Српској |  |  |  |  |  | МПП РС РАРС, ПКРС, донатори | Средства буџета, донаторска средства | 30.000 | Број успјешних прича  Број прегледа и коментара на приче |
| Организовати медијски атрактивне догађаје/скупове фокусиране на женско предузетништво (конференције, округли столови, форуми, сајмови и сл.) |  |  |  |  |  | МПП РС, РАРС, ПКРС, донатори | Средства буџета, донаторска средства | 100.000 | Број догађаја  Број учесница |
| Промовисање предузетништва жена у основном, средњем и високом образовању |  |  |  |  |  | МПП РС,, МПК, РАРС, ПКРС | Средства буџета, донаторска средства | 20.000 | Број догађаја  Број школа и установа у којима су одржане презентације  Број субјеката који воде жене а који су посјетили ученици и студенти |
| **Укупно средстава за Стратешки циљ 2** | | | | | | | | **150.000** |  |
|  | | | | | | | | | |
| **Стратешки циљ 3: ДОДАТНО ПОДРЖАТИ СПЕЦИФИЧНЕ ОБЛАСТИ ПРЕДУЗЕТНИШТВА ЖЕНА** | | | | | | | | | |
|  | | | | | | | | | |
| ***3.1 Програм подршке предузетницама у области занатства*** | | | | | | | | | |
| Подршка очувању домаће радиности и коришћење исте за оснаживање жена и њихову стабилност и независност (едукација, промоција и сви други видови подршке) |  |  |  |  |  | МПП РС, ЗПК РС, ЈЛС, донатори | Средства буџета, донаторска средства | 200.000 | Број подржаних субјеката |
| Изложбе домаће радиности |  |  |  |  |  | МПП РС, , МТТ ЗПК РС, ЈЛС, туристичке организације, донатори | Средства буџета, донаторска средства | 200.000 | Број изложби  Број учесница  Број отворених продајних мјеста |
| ***3.2 Програм развоја предузетништва жена на селу*** | | | | | | | | | |
| Сагледавање законских ограничења за женско предузетништво у сеоским подручјима и заговарање њиховог отклањања и превазилажења |  |  |  |  |  | МПШВ и остала надлежна министарства | - | - | Број измијењених докумената  Број новорегистрованих предузетница |
| Припрема и организовање обуке за предузетнице у сектору пољопривреде |  |  |  |  |  | МПШВ, РАРС, ПКРС, донатори | Средства буџета, донаторска средства | 100.000 | Број обука  Број учесница |
| Подршка пословном удруживању |  |  |  |  |  | МПШВ, РАРС, донатори | Средства буџета, донаторска средства | 50.000 | Број формираних задруга  Број удружења |
| Финансијски подстицаји |  |  |  |  |  | МПШВ, МТТ, ЗЗРС донатори | Средства буџета, донаторска средства | 800.000 | Број жена које су добиле подстицаје |
| **Укупно средстава за Стратешки циљ 3** | | | | | | | | **850.000** |  |
| **Укупно сви циљеви** | | | | | | | | **4.500.000** |  |

# Листа коришћених скраћеница

|  |  |
| --- | --- |
| МПП РС | Министарство привреде и предузетништва Републике Српске |
| МПШВ РС | Министарство пољопривреде, шумарства и водопривреде Републике Српске |
| MПОС РС | Министарство породице, омладине и спорта Републике Српске |
| МФ РС | Министарство финансија Републике Српске |
| МУЛС РС | Министарство управе и локалне самоуправе Републике Српске |
| МЕИМС РС | Министарство за европске интеграције и међународну сарадњу Републике Српске |
| МТТ РС | Министарство трговине и туризма Републике Српске |
| МПК РС | Министарство просвјете и културе Републике Српске |
| РАРС | Републичка агенција за развој малих и средњих предузећа Републике Српске |
| ПУРС | Пореска управа Републике Српске |
| ЗЗРС | Завод за запошљавање Републике Српске |
| РЗРС | Републички завод за статистику |
| АПИФ | Агенција за посредничке, информатичке и финансијске услуге |
| ГЦ РС | Гендер центар Републике Српске |
| ПКРС | Привредна комора Републике Српске |
| ЗПК РС | Занатско-предузетничка комора Републике Српске |
| ЈЛС | Јединице локалне самоуправе |
| ЛРА | Локалне развојне агенције |
| ЕУНОРС | Европска мрежа предузетништва Републике Српске |

**ОБРАЗЛОЖЕЊЕ**

**ПРИЈЕДЛОГА СТРАТЕГИЈЕ РАЗВОЈА ПРЕДУЗЕТНИШТВА ЖЕНА РЕПУБЛИКЕ СРПСКЕ ЗА ПЕРИОД 2019–2023. ГОДИНЕ**

**I УСТАВНИ ОСНОВ**

Уставни основ за доношење Стратегије развоја малих и средњих предузећа Републике Српске за период 2018–2022. године садржан је у Aмандману XXXII на члан 68. тачка 8. Устава Републике Српске, према којeм, између осталог, Република Српска уређује и обезбјеђује основне циљеве и правце привредног развоја, као и у члану 70. став 2. Устава Републике Српске, којим је утврђено да Народна скупштина Републике Српске доноси законе, друге прописе и опште акте.

Сектор малих и средњих предузећа и предузетништва, а тиме и израда стратегија и политика развоја малих и средњих предузећа и предузетништва, у надлежности је Министарства индустрије, енергетике и рударства Републике Српске, према члану 23. Закона о републичкој управи („Службени гласник Републике Српске“, бр. 118/08, 11/09, 74/10, 86/10, 24/12 и 121/12).

Стратегијом развоја развоја малих и средњих предузећа Републике Српске (2016–2020) планирано је доношење Стратегије развоја предузетништва жена Републике Српске за период 2019–2023. године.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И**

**ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство број: 22.03-020-2263/19 од 26. јуна 2019. године, уставни основ за доношење ове стратегије садржан је у Амандману XXXII на члан 68. т. 6. и 8. Устава Републике Српске, према којима Република, између осталог, уређује и обезбјеђује, заштиту свих облика својине, правни положај предузећа и других организација, основне циљеве и правце привредног и технолошког развоја, као и политику и мјере за усмјеравање развоја. Такође, према члану 70. Устава, Народна скупштина доноси законе, друге прописе и опште акте.

Овај секретаријат је на Нацрт стратегије развоја предузетништва жена Републике Српске за период 2018–2022. године, актом број: 22/02-021-1754/18 од 12. јунa 2018. године, дао позитивно мишљење, а Народна скупштина Републике Српске Нацрт ове стратегије усвојила је на Другој сједници, одржаној 14. фебруара 2019. године.

Циљ ове стратегије је да се обезбиједи системска подршка предузетништву жена на републичком и на локалном нивоу, омогући веће учешће предузетништву жена у привреди Републике Српске, те јачање овог предузетништва у свим дијеловима Републике Српске, а посебно у сеоским подручјима.

Стратегијом су дефинисана три стратешка циља: јачање конкурентности пословних субјеката које покрећу и воде предузетнице, унапређивање доступности и привлачности предузетништва и пословања за жене и додатна подршка специфичних области предузетништва жена.

Најбитније разликe између Нацрта и Приједлога ове стратегије, које су резултат скупштинске расправе, односе се на промјену године од које се стратегија примјењује, те је, с тим у вези, у наслову Стратегије 2018. година замијењена са 2019. годином, а то је утицало на измјену анализа статистичких показатеља, као и корекцију финансијске пројекције и пројекције очекиваних резултата. Такође, Стратегија је усклађена и са новим Законом о републичкој управи, те су у њеном тексту кориговани називи министарства.

У првом стратешком циљу измијењене су активности финансијске подршке за предузетнице. Програм стручне подршке предузетницама је раздвојен на подршку за предузетнице које почињу са пословањем и подршку за предузетнице које већ послују, те је са овим измјенама усклађен и систем менторинга. Умјесто анализе рада удружења, предложено је успостављање базе података о предузетницама и њиховим удружењима.

У другом стратешком циљу извршене су допуне које се односе на подршку предузетницама на локалном нивоу.

У трећем стратешком циљу извршене су допуне које су у вези са заштитом домаћег нематеријалног културног насљеђа, посебно у области занатства, те извршене измјене у дијелу који се односи на подршку предузетницама на селу.

Секретаријат констатује да је ова стратегија усклађена са Одлуком о поступку планирања, праћења и извјештавања о реализацији усвојених стратегија и планова Републике Српске и републичких органа управе („Службени гласник Репблике Српске“, брoj 50/16).

Будући да је Републички секретаријат за законодавство утврдио да постоји уставни и правни основ за доношење ове стратегије, мишљења смо да се Приједлог стратегије развоја предузетништва жена Републике Српске за период 2019–2023. године може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну срадњу број: 17.03-020-2291/19 од 27. јуна 2019. године, а након увида у прописе Европске уније и анализе одредаба Приједлогa стратегије развоја предузетништва жена Републике Српске за период 2019-2023. године (у даљем тексту: Приједлог), установљено је да EU acquis садржи изворе који су релевантни за предмет уређивања достављеног приједлога, те да је исте предлагач узео у обзир приликом израде предметног акта, због чега у Изјави о усклађености стоји оцјена „дјелимично усклађен“.

Предметну материју, у дијелу примарних извора права ЕУ, уређују:

* Уговор о о Европској унији, Глава I - Заједничке одредбе, члан 3. став 3 (енг. *The Treaty on European Union, Title I - Common Provisions, Article 3 (3))* и
* Уговор о функционисању Европске уније, Трећи дио – Политике и унутрашње активности Уније, Глава IV - Слобода кретања људи, услуга и капитала, Одјељак 2 – Право пословног настањивања, чл. 49-55; Одјељак 3 – Услуге, чл. 56-62; Глава VII – Заједничка правила о конкуренцији, опорезивању и усклађивању законодавства, Одјељак 1 – Правила о тржишној конкуренцији, Пододјељак 2 – Државна помоћ, чл. 107-109; Глава XVII – Индустрија, члан 173.

У дијелу секундарних извора права ЕУ, предлагач је вршио транспозицију Директиве 2006/123/ЕC Европског парламента и Савјета од 12. децембра 2006. године о услугама на унутрашњем тржишту (енгл. *Directive 2006/123/EC of the European Parliament and of the Council of 12 December 2006 on services in the internal market).*

У дијелу осталих извора права ЕУ, предлагач је узео у обзир:

* Саопштење Комисије COM (2010) 2020 Европа 2020: Европска стратегија за паметан, одржив и инклузиван раст (енг. *Communication from the Commission COM(2010) 2020 final EUROPE 2020: A strategy for smart, sustainable and inclusive growth*),
* Саопштење Комисије Савјету, Европском парламенту, Европском економском и социјалном комитету и Комитету региона – „Прво мисли на мале“ – „Акт о малом бизнису“ за Европу (енг. *Communication from the Commission to the Council, the European Parliament, the European Economic and Social Committee and the Committee of the Regions - “Think Small First” - A “Small Business Act” for Europe),*
* Закључке Савјета од 7. марта 2011. године о Европском пакту за равноправност полова за период 2011‐2020 (енг. *Council conclusions of 7 March 2011 on European Pact for Gender Equality (2011-2020)*),
* Саопштење Комисије о јачању обавезе према равноправности жена и мушкараца Европска декларација о повељи жена поводом Међународног дана жена 2010. године у знак обиљежавања 15. годишњице усвајања Декларације и Платформе за акцију у Пекингу УН Свјетска конференција о женама и тридесета годишњица Конвенције УН о елиминацији свих облика дискриминације жена (енг. *Communication from the Commission A Strengthened Commitment to Equality between Women and Men A Women's Charter Declaration by the European Commission on the occasion of the 2010 International Women's Day in commemoration of the 15th anniversary of the adoption of a Declaration and Platform for Action at the Beijing UN World Conference on Women and of the 30th anniversary of the UN Convention on the Elimination of All Forms of Discrimination against Women*),
* Саопштење Комисије Европског парламента, Савјета, Европског економског и социјалног комитета и Комитета за Стратегију за равноправност жена и мушкараца 2010-2015 (енг. *Communication From The Commission To The European Parliament, The Council, The European Economic And Social Committee And The Committee оf The Regions Strategy for equality betweenwomen and men 2010-2015)* и
* Студију Европске комсије „Жене активне у ИКТ сектору“, октобар 2013. године (енг. study carried out by the European Commission „*Women active in the ICT sector“, October 2013*).

Усвајање овог приједлога допринијеће испуњавању обавеза из чл. 50-59. ССП[[8]](#footnote-8), које се односе на сарадњу уговорних страна у области пословног настањивања и пружања услуга, затим чл. 71, 76, 93, 98-100. које се односе на сарадњу уговорних страна у области конкуренције, заштите потрошача, малих и средњих предузећа, опорезивања, социјалне политике, образовања и обука.

**IV РАЗЛОЗИ ЗА ДОНОШЕЊЕ СТРАТЕГИЈЕ**

Потреба за доношењем Стратегије развоја предузетништва жена Републике Српске указала се због чињенице да жене заузимају значајно мјесто у привреди, али да и даље постоје одређене препреке или предрасуде када су у питању жене које су власнице привредних субјекaта или жене које управљају привредним субјектом.

Стратегија дефинише стратешке циљеве, програме и активности развоја предузетништва жена за период од 2019. до 2023. године, који су засновани на анализи стања, досадашњим активностима развоја овог сектора, захтјевима ЕУ и потребама малих и средњих предузећа и предузетница.

Разматрање Стратегије развоја предузетништва жена Републике Српске за период 2019–2023. године, планирано је Програмом рада Народне скупштине Републике Српске за 2019. годину.

**V РАЗЛИКЕ У ПРИЈЕДЛОГУ СТРАТЕГИЈЕ У ОДНОСУ НА НАЦРТ**

Назив Стратегије развоја предузетништва жена Републике Српске за период 2018–2022. године промијењен је у дијелу периода важења, те сада гласи „Стратегија развоја предузетништва жена Републике Српске за период 2019–2023. година“ имајући у виду да се документ разматра 2019. године.

У Уводном дијелу су извршене корекције назива министарства у складу са новим Законом о републичкој управи те корекције у вези образложења статистичких података.

У поглављу „Општи статистички показатељи за жене и мушкарце“ извршено је ажурирање података у дијелу који се односи на податке у институцијама Предсједник Републике Српске, Влада Републике Српске, Вијеће народа Републике Српске и Народна скупштина Републике Српске.

У поглављу „Пословна статистика предузетништва жена Републике Српске“ подаци из 2016. године замијењени су са подацима из 2017. године.

У поглављу „Раније активности у области предузетништва жена у Републици Српској“ допуњен је текст у вези конференције и радионица за предузетнице које су одржане 2018. године, те у допуњене активности које проводи Привредна комора Републике Српске.

У поглављу „Предузетништво жена у земљама окружења и Европској унији“ додан је текст који се односи на усвајање Стратегије предузетништва жена у Сјеверној Македонији.

У Поглављу „Занати и домаћа радиност као један од видова предузетништва жена“ допуњен је текст у вези промотивних активности министарства те подршке овој области од стране пројекта „Европски акт о малом бизнису као оквир стратегија и политика за МСП у БиХ“.

У SWOT анализи у дијелу који се односи на „Слабости“ брисан је дио који се односи на законска ограничења у вези пољопривредних газдинстава.

У Поглављу „Стратешки циљеви и визија развоја предузетништва жена“ додана је и промоција предузетница као узора младим женама које желе да покрену бизнис.

У првом стратешком циљу извршене су корекције код свих активности финансијске подршке гдје је допуњен текст у вези са фондом за предузетнице, преформулисана активност код кредитних линија у смислу да се оне иницирају код свих финансијских организација које одобравају кредите, издвојене гарантне линије као посебна активност, а допуњен је текст у вези са новим финансијским инструменатима. Програм стручне подршке предузетницама је преформулисан у смислу циљане подршке за почетнице, подршке за постојеће предузетнице, те систем менторинга. У трећем програму кључна промјена односи се на успостављање базе података о предузетницама и удружењима умјесто анализе рада удружења, те мање корекције у вези осталих активности.

У другом стратешком циљу извршене су мање техничке корекције у смислу побољшања текста, као и допуне текста у вези са подршком предузетницама на локалном нивоу.

У трећем стратешком циљу извршене су допуне у вези са потребом за заштитом нашег нематеријалног културног насљеђа, посебно у области занатства, слично заштити Змијањског веза, те корекције у дијелу који се односи на подршку предузетницама на селу у вези регулативе, женских задруга и финансијске подршке Фонда за запошљавање Републике Српске за жене жртве насиља.

У складу са наведеним корекцијама извршене су и корекције текста у посљедњим поглављима Стратегије.

У Акционом плану Стратегије предвиђена су и средства за гарантне линије која нису обухваћена у укупном износу буџета Стратегије од 4.500.000 КМ, јер се средства из гарантних линија не пласирају директно привредницима, већ представљају подршку кредитним линијама.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Имајући у виду резултате спроведених анализа и истраживања у склопу израде ове стратегије, те визију и стратешке циљеве развоја предузетништва жена, дефинисана су три стратешка циља развоја у периоду од 2019. до 2023. године, а то су:

**Стратешки циљ 1**: **Јачање конкурентности пословних субјеката које покрећу и воде предузетнице** који ће се реализовати кроз програм финансијске подршке предузетницама, програм стручне подршке предузетницама и програм подршке удруживању и умрежавању жена.

**Стратешки циљ 2: Унапређивање доступности и привлачности предузетништва и пословања за жене** оствариће се кроз реализацију програма прилагођавања регулаторног оквира предузетништву жена, програма индиректне подршке предузетништву жена и програм промоције предузетништва жена.

**Стратешки циљ 3: Додатна подршка специфичних области предузетништва жена** реализоваће се кроз реализацију програма подршке предузетницама у занатству и програм подршке предузетницама на селу.

Преглед конкретних мјера и активности, носиоци активности, рокови, потребна средства за реализацију, дати су у Акционом плану за спровођење Стратегије, који је саставни дио Стратегије.

Праћење и реализација Акционог плана задатак је свих институција Републике Српске, које ће једном годишње радити извјештај о реализацији Акционог плана из своје надлежности и достављати га Министарству привреде и предузетништва Републике Српске, а План ће бити саставни дио Годишњег извјештаја за област МСП и предузетништва који ће се достављати Влади Републике Српске и Народној скупштини Републике Српске на разматрање.

Kao резултат спровођења Стратегије у наредном периоду очекује се остварење позитивних ефеката у области предузетништва жена као што је повећање броја новоотворених МСП у власништву жена, запослености жена, учешћа у БДП и повећању извоза.

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ СТРАТЕГИЈЕ**

Министарство привреде и предузетништва је на Приједлог Стратегије развоја предузетништва жена Републике Српске за период 2019–2023. године затражило мишљење надлежних министарстава, комора, агенција и других носилаца развоја у Републици Српској. Мишљења су доставиле сљедеће институције: Министарство финансија, Министарство трговине и туризма, Министарство пољопривреде, шумарства и водопривреде, Министарство просвјете и културе, Министарство за европске интеграције и међународну сарадњу, Републичка агенција за развој МСП, Гендер центар Републике Српске, Пореска управа Републике Српске, Инвестиционо-развојна банка Републике Српске, Гарантни фонд Републике Српске, АПИФ, Привредна комора Републике Српске, Завод за запошљавање Републике Српске и Републички завод за статистику.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА СТРАТЕГИЈЕ**

Потребна средства за спровођење Стратегије развоја предузетништва жена Републике Српске за период 2019–2023. године укупно износе 4.500.000 КМ, од чега се највећи дио средстава односи на кредитна средства. У овом износу нису обухваћене гаранције које су предвиђене у износу од 2.500.000 КМ јер не представљају директни пласаман привредницима већ подршку кредитним линијама.

Поред тога, извори финансирања који стоје на располагању су: буџет Републике Српске и буџети локалних заједница, намјенска средства међународних пројеката, донаторски програми и разни облици помоћи и слично. Међутим, треба нагласити да за реализацију одређених активности нису потребна додатна финансијска средства, јер се спроводе у оквиру обављања редовних активности надлежних институција Републике Српске.

1. Извор: Републички завод за статистику, „Жене и мушкарци у Републици Српској“, 2017. година. [↑](#footnote-ref-1)
2. Извор: Пореска управа Републике Српске. [↑](#footnote-ref-2)
3. Препоруке према Просторном плану Републике Српске до 2025. године. [↑](#footnote-ref-3)
4. *Извор: Пореска управа Републике Српске.* [↑](#footnote-ref-4)
5. <https://ec.europa.eu/growth/smes/promoting-entrepreneurship/we-work-for/women_en> [↑](#footnote-ref-5)
6. Statistical data on Women entrepreneurs in Europe. [↑](#footnote-ref-6)
7. Средства нису обухваћена укупним износом буџета јер се односе на гаранције. [↑](#footnote-ref-7)
8. Споразум о стабилизацији и придруживању између Европских заједница и њихових држава чланица с једне стране, и Босне и Херцеговине с друге стране („Службени гласник БиХ – Међународни уговори“, број 10/08). [↑](#footnote-ref-8)